Zajednički prijedlog ODLUKE VIJEĆA o stajalištu Unije u Vijeću za pridruživanje osnovanom na temelju Sporazuma o pridruživanju između Europske unije, Europske zajednice za atomsku energiju i njihovih država članica, s jedne strane, i Ukrajine, s druge strane, u odnosu na donošenje Preporuke o provedbi programa pridruživanja EU-a i Ukrajine /* JOIN/2015/0004 final */





OBRAZLOŽENJE Odnosi između EU-a i Ukrajine trenutačno se temelje na onim dijelovima Sporazuma o pridruživanju koji se privremeno primjenjuju[1], na dijelovima Sporazuma o partnerstvu i suradnji (SPS)[2] koji ostaju na snazi te na okviru Europske politike susjedstva. Nakon potpisivanja političkih poglavlja Sporazuma o pridruživanju između EU-a i Ukrajine na sastanku na vrhu EU-a održanom 21. ožujka 2014., obje stranke potpisale su preostale dijelove Sporazuma, uključujući onaj koji se odnosi na Području produbljene i sveobuhvatne slobodne trgovine (DCFTA), na marginama sastanka na vrhu EU-a održanog 27. lipnja 2014. Ukrajinski parlament ratificirao je Sporazum o pridruživanju 16. rujna 2014. i Europski parlament dao je suglasnost, čime se omogućila privremena primjena relevantnih odredaba Sporazuma o pridruživanju od 1. studenoga 2014. te dijelova DCFTA-e od 1. siječnja 2016. Kako bi se osiguralo da EU i Ukrajina u potpunosti mogu uživati u svim koristima koje proizlaze iz Sporazuma počevši s djelomičnom privremenom primjenom, Vijeće za suradnju EU-a i Ukrajine donijelo je 23. studenoga 2009. program pridruživanja (ranija verzija). Operativni dio Strategije izmijenjen je nekoliko puta, a zadnje ažuriranje prihvatilo je Vijeće za suradnju EU-a i Ukrajine u Luksemburgu 24. lipnja 2013. S obzirom na nedavne događaje (privremena primjena Sporazuma o pridruživanju i potreba za hitnim reformama u Ukrajini), ažuriranje programa pridruživanja tako da se u obzir uzme trenutačno stanje odnosa između EU-a i Ukrajine postalo je važan politički prioritet. Cilj je programa pridruživanja pripremiti i olakšati provedbu Sporazuma o pridruživanju, i to uspostavom praktičnog okvira s pomoću kojeg se mogu ostvariti glavni ciljevi – političko pridruživanje i gospodarska integracija – te navođenjem popisa prioriteta za zajednički rad po pojedinim sektorima. Program pridruživanja također je sredstvo za praćenje i procjenu napretka Ukrajine u provedbi Sporazuma o pridruživanju između EU-a i Ukrajine, postizanju općih ciljeva političkog pridruživanja i gospodarske integracije, osiguravanju poštovanja zajedničkih vrijednosti i usklađivanju s pravnom stečevinom EU-a u određenim područjima, kako je predviđeno u Sporazumu o pridruživanju. Činjenica da je program pridruživanja usmjeren na ograničen broj prioriteta ne utječe na opseg ili mandat postojećih dijaloga u okviru Sporazuma o partnerstvu i suradnji ili drugih sporazuma, kao ni na provedbu obveza iz Sporazuma o pridruživanju ili DCFTA-e. Visoka predstavnica Europske unije za vanjske poslove i sigurnosnu politiku i Komisija traže od Vijeća da donese priloženi nacrt Odluke Vijeća. 2015/0038 (NLE) Zajednički prijedlog ODLUKE VIJEĆA o stajalištu Unije u Vijeću za pridruživanje osnovanom na temelju Sporazuma o pridruživanju između Europske unije, Europske zajednice za atomsku energiju i njihovih država članica, s jedne strane, i Ukrajine, s druge strane, u odnosu na donošenje Preporuke o provedbi programa pridruživanja EU-a i Ukrajine VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 217., u vezi s njegovim člankom 218. stavkom 9., uzimajući u obzir Sporazum o pridruživanju između Europske unije, Europske zajednice za atomsku energiju i njihovih država članica, s jedne strane, i Ukrajine, s druge strane („Sporazum o pridruživanju”), a posebno njegov članak 463., uzimajući u obzir zajednički prijedlog Europske komisije i visoke predstavnice Unije za vanjske poslove i sigurnosnu politiku, budući da: (1) Sporazum o pridruživanju potpisan je 21. ožujka 2014. i 27. lipnja 2014. (2) Do njegova stupanja na snagu, Sporazum o pridruživanju privremeno se primjenjuje u skladu s Odlukom Vijeća 2014/294/EU[3] od 17. ožujka 2014., Odlukom Vijeća 2014/668/EU[4] od 23. lipnja 2014. i Odlukom Vijeća 2014/691/EU od 29. rujna 2014.[5] (3) Kako bi pružile potporu primjeni Sporazuma o pridruživanju, stranke su pristale pregovarati o programu pridruživanja koji će uključivati popis prioriteta za njihov zajednički rad po pojedinim sektorima. (4) Stranke su postigle dogovor o programu pridruživanja, kojim će se pripremiti i olakšati provedba Sporazuma o pridruživanju te koji će morati donijeti Vijeće za pridruživanje, osnovano na temelju Sporazuma o pridruživanju. (5) Vijeće mora donijeti stajalište koje će Unija zauzeti u Vijeću za pridruživanje u odnosu na donošenje Preporuke o provedbi programa pridruživanja EU-a i Ukrajine, DONIJELO JE OVU ODLUKU: Članak 1. Stajalište Unije u Vijeću za pridruživanje osnovanom na temelju Sporazuma o pridruživanju između Europske unije, Europske zajednice za atomsku energiju i njihovih država članica, s jedne strane, i Ukrajine, s druge strane, u odnosu na provedbu programa pridruživanja EU-a i Ukrajine temelji se na nacrtu Preporuke Vijeća za pridruživanje priloženom ovoj Odluci. Članak 2. Ova odluka stupa na snagu na dan donošenja. Sastavljeno u Bruxellesu Za Vijeće Predsjednik [1] SL L 161 od 29.5.2014., str. 1; SL L 278 od 20.9.2014., str. 1 [2] SL L 49 od 19.2.1998., str. 1 [3] SL L 161/1, 29.5.2014., str. 1 [4] SL L 278/1, 20.9.2014., str. 1 [5] SL L 289/1, 3.10.2014., str. 1 PRILOZI Zajedničkom prijedlogu ODLUKE VIJEĆA o stajalištu Unije u Vijeću za pridruživanje osnovanom na temelju Sporazuma o pridruživanju Europske unije, Europske zajednice za atomsku energiju i njihovih država članica, s jedne strane, i Ukrajine, s druge strane, u odnosu na donošenje Preporuke o provedbi programa pridruživanja EU-a i Ukrajine PRILOG 1. Nacrt PREPORUKE o provedbi programa pridruživanja EU-a i Ukrajine VIJEĆE ZA SURADNJU EU-a I UKRAJINE, uzimajući u obzir Sporazum o pridruživanju između Europske unije, Europske zajednice za atomsku energiju i njihovih država članica, s jedne strane, i Ukrajine, s druge strane (dalje u tekstu „Sporazum o pridruživanju”), a posebno njegov članak 463., budući da: (1) Na temelju članka 463. Sporazuma o pridruživanju Vijeće za pridruživanje ima ovlast za davanje odgovarajućih preporuka za potrebe postizanja u njemu navedenih ciljeva. (2) Na temelju članka 476. Sporazuma o pridruživanju stranke poduzimaju sve opće ili posebne mjere potrebne za ispunjavanje svojih obveza iz Sporazuma o pridruživanju. (3) Do njegova stupanja na snagu, Sporazum o pridruživanju privremeno se primjenjuje u skladu s Odlukom Vijeća 2014/294/EU[1] od 17. ožujka 2014., Odlukom Vijeća 2014/668/EU[2] od 23. lipnja 2014. i Odlukom Vijeća 2014/691/EU od 29. rujna 2014.[3] (4) Stranke Sporazuma o pridruživanju postigle su dogovor o tekstu programa pridruživanja kojim se želi pripremiti i olakšati provedba Sporazuma o pridruživanju uspostavom praktičnog okvira s pomoću kojeg se mogu ostvariti glavni ciljevi, a to su političko pridruživanje i gospodarska integracija. (5) Program pridruživanja služi dvostrukoj svrsi: određivanju konkretnih koraka za ispunjavanje obveza stranaka utvrđenih u programu pridruživanja i pružanju šireg okvira za daljnje jačanje odnosa između EU-a i Ukrajine u cilju postizanja znatne gospodarske integracije i produbljenja političke suradnje, u skladu s općim ciljevima Sporazuma o pridruživanju. DONIJELO JE OVU PREPORUKU: Jedini članak Vijeće za pridruživanje preporuča da stranke provedu program pridruživanja EU-a i Ukrajine utvrđen u Prilogu, u mjeri u kojoj je provedba usmjerena na postizanje ciljeva Sporazuma o pridruživanju između Europske unije, Europske zajednice za atomsku energiju i njihovih država članica, s jedne strane, i Ukrajine, s druge strane. Sastavljeno u […] Za Vijeće za pridruživanje Predsjednik PRILOG 2. PRILOG 2. Program pridruživanja EU-a i Ukrajine za pripremu i olakšanje provedbe Sporazuma o pridruživanju I. Strateški dio Europska unija i Ukrajina (dalje u tekstu „stranke”) priznaju da su se njihovi odnosi znatno promijenili u pozitivnom smjeru. Odnosi između EU-a i Ukrajine trenutačno se temelje na onim dijelovima Sporazuma o pridruživanju koji se privremeno primjenjuju, na dijelovima Sporazuma o partnerstvu i suradnji (SPS) koji ostaju na snazi, kao i na okviru Europske susjedske politike. Stranke su također razvile i pokrenule Akcijski plan za liberalizaciju viznog režima, čija je uspješna provedba ključni element na kojem počiva političko pridruživanje i gospodarska integracija Ukrajine s Europskom unijom, što je predviđeno u okviru Sporazuma o pridruživanju, osobito s ciljem poboljšanja mobilnosti i izravnih kontakata među ljudima. Stranke su 2007. započele pregovore o Sporazumu o pridruživanju, a 2008. o području produbljene i sveobuhvatne slobodne trgovine (DCFTA), koje bi činilo sastavni dio tog Sporazuma. Pregovori o Sporazumu o pridruživanju završeni su 19. prosinca 2011. i Sporazum je parafiran 30. ožujka 2012., nakon čega je 19. srpnja 2012. uslijedio i dio Sporazuma koji se odnosi na DCFTA-u. Nakon potpisivanja političkih poglavlja Sporazuma o pridruživanju između EU-a i Ukrajine na sastanku na vrhu EU-a održanom 21. ožujka 2014., obje su stranke potpisale preostale dijelove sporazuma, uključujući onaj koji se odnosi na područje produbljene i sveobuhvatne slobodne trgovine (DCFTA) na marginama sastanka na vrhu EU-a održanog 27. lipnja 2014. Dana 16. rujna 2014. ukrajinski parlament ratificirao je Sporazum o pridruživanju, a Europski parlament dao je suglasnost, čime se omogućila privremena primjena relevantnih odredaba Sporazuma o pridruživanju od 1. studenoga 2014., a dijela koji se odnosi na DCFTA-u od 1. siječnja 2016. Potrebno je poduzeti mjere kako bi stranke mogle uživati u svim koristima koje proizlaze iz Sporazuma, počevši s djelomičnom privremenom primjenom. Cilj je ovog programa pridruživanja pripremiti i olakšati provedbu Sporazuma o pridruživanju, i to uspostavom praktičnog okvira s pomoću kojeg se mogu ostvariti glavni ciljevi – političko pridruživanje i gospodarska integracija – te navođenjem popisa prioriteta za zajednički rad po pojedinim sektorima. Činjenica da je program pridruživanja usmjeren na ograničen broj prioriteta ne bi trebala utjecati na opseg ili mandat postojećih dijaloga u okviru Sporazuma o partnerstvu i suradnji, drugih relevantnih sporazuma ili multilateralne komponente Istočnog partnerstva, kao ni na opseg i mandat budućih dijaloga u okviru Sporazuma o pridruživanju te posebno ne bi trebala dovoditi u pitanje provedbu obveza iz Sporazuma o pridruživanju / DCFTA-e nakon što stupi na snagu ili se počne privremeno primjenjivati. II. Načela, instrumenti i resursi za provedbu programa pridruživanja Provedba programa pridruživanja temeljit će se na zajedničkim načelima navedenima u nastavku: · program pridruživanja praktičan je instrument čiji je cilj priprema i olakšanje potpune provedbe Sporazuma o pridruživanju između EU-a i Ukrajine, kao i postizanje ukupnih ciljeva političkog pridruživanja i gospodarske integracije, · prioriteti za djelovanje u okviru programa pridruživanja nadopunjuju odgovornosti stranaka za provedbu dijelova Sporazuma o pridruživanju između EU-a i Ukrajine koji se privremeno primjenjuju i za provedbu svih njegovih odredaba nakon što stupi na snagu, kao i za konsolidiranje zajedničkog razumijevanja stranaka u odnosu na mjere potrebne za daljnje produbljivanje političkog pridruživanja i gospodarske integracije, · prioritete za djelovanje u okviru programa pridruživanja trebalo bi utvrditi uzimajući u obzir strukturu institucionalnog okvira iz Sporazuma o pridruživanju između EU-a i Ukrajine, u okviru koje se utvrđuju dužnosti i odgovornosti svakog tijela, posebno u pogledu Parlamentarnog odbora za pridruživanje i Platforme civilnog društva, · program pridruživanja treba provesti uz puno poštovanje načela transparentnosti, odgovornosti i uključivosti, · program pridruživanja obuhvaća sudjelovanje obiju strana u njegovoj provedbi, · cilj je programa pridruživanja postići konkretne i definirane rezultate postupnom provedbom praktičnih mjera, · stranke prepoznaju važnost pružanja potpore dogovorenim prioritetima s pomoću odgovarajućih i dostatnih političkih, tehničkih i financijskih sredstava, i · program pridruživanja glavno je sredstvo za praćenje i procjenu napretka Ukrajine u provedbi Sporazuma o pridruživanju između EU-a i Ukrajine, kao i za praćenje i procjenu postizanja općih ciljeva političkog pridruživanja i gospodarske integracije, posebno s obzirom na prijašnje rezultate Ukrajine u osiguravanju poštovanja zajedničkih vrijednosti i napredak u postizanju usklađenosti EU-om u području politike, gospodarstva i prava. Provedba programa pridruživanja podliježe godišnjem izvješćivanju, praćenju i procjeni te čini njegov sastavni dio. Postignuti napredak preispitat će se u okviru struktura stvorenih na temelju Sporazuma o pridruživanju, Sporazuma o partnerstvu i suradnji ili drugih relevantnih sporazuma. U tom će postupku stranke nastojati postići dogovor, koliko to bude moguće, o ukupnoj zajedničkoj procjeni postignutog godišnjeg napretka. Europska unija poduprijet će Ukrajinu u provedbi ciljeva i prioriteta utvrđenih u programu pridruživanja. To će učiniti koristeći se svim dostupnim izvorima potpora EU-a te svojim stručnim znanjem i savjetima, najboljom praksom i znanjem, razmjenom informacija, uključujući pružanje savjeta i strukturirani postupak približavanja pravnoj stečevini EU-a, te potporom izgradnji kapaciteta i institucijskom jačanju. U tom kontekstu, Ukrajina želi u potpunosti iskoristiti ulogu savjetodavne misije EU-a za reformu sektora civilne sigurnosti kao dio ukupnog doprinosa EU-a za proces reforme. Također će poticati i tražiti koordinaciju potpore drugih partnera Ukrajine. Relevantni financijski instrumenti EU-a također će biti dostupni za pomoć u provedbi programa pridruživanja. Unatoč tome, financijski instrumenti nisu dokumenti financijskog programiranja i ne zamjenjuju programiranje ili oblikovanje koje obavljaju stranke. Potpora EU-a pružit će se u kontekstu ukupnih prioriteta za pomoć Ukrajini kako je navedeno u višegodišnjem programu u okviru Europskog instrumenta za susjedstvo kao dio ukupnog financiranja dostupnog Ukrajini, uz puno poštovanje relevantnih provedbenih pravila i postupaka vanjske pomoći EU-a. U razdoblju od 2007. do 2013. EU je dodijelio 1,0056 milijardi EUR za bilateralnu pomoć Ukrajini, od čega je najveći dio bio namijenjen za potporu demokratskom razvoju i dobrom upravljanju, potporu regulatornim reformama i izgradnji administrativnih kapaciteta, potporu razvoju infrastrukture (Nacionalni okvirni program 2007. – 2010.) te za dobro upravljanje i vladavinu prava, olakšanje stupanja na snagu Sporazuma o pridruživanju između EU-a i Ukrajine, uključujući DCFTA-u, i održivi razvoj (Nacionalni okvirni program 2011. – 2013.). Nekoliko projekta financiranih na temelju tog okvira još je u fazi provedbe. Okvirna financijska sredstva dodijeljena za bilateralnu pomoć Ukrajini u razdoblju od 2014. do 2020. iznose između 828 milijuna EUR i 1,013 milijardi EUR. Kao i druge zemlje u kojima se primjenjuje Europski instrument za susjedstvo, i Ukrajina može iskoristiti dodatna sredstva iz krovnog programa. Kao odgovor na brzi razvoj događaja u Ukrajini i hitnu potrebu za mobilizacijom znatne pomoći kako bi se pridonijelo stabilizaciji i razvoju zemlje, EU je 2014. donio posebne mjere u iznosu od 365 milijuna EUR, čime su obuhvaćeni ugovor o izgradnji države vrijedan 355 milijuna eura i program potpore civilnom društvu vrijedan 10 milijuna EUR. Posebne mjere za 2015. mogle bi biti usmjerene na razvoj privatnog sektora i mjere oporavka. Bilateralna pomoć EU-a trebala bi biti uključena u okvir za jedinstvenu potporu kao rezultat predstojeće izrade višegodišnjeg programa za razdoblje 2016. – 2017., ovisno o situaciji na terenu. Civilno društvo, posebno Platformu civilnog društva EU-a i Ukrajine, kao i Parlamentarni odbor za pridruživanje, također će se poticati da svoje aktivnosti praćenja usmjere na program pridruživanja. Ovaj program pridruživanja može se dogovorom Vijeća za pridruživanje EU-a i Ukrajine izmijeniti ili ažurirati u bilo kojem trenutku. III. Operativni dio 1. Kratkoročni prioriteti za djelovanje Odbor za pridruživanje, osnovan na temelju Sporazuma o pridruživanju, odredit će prioritete za djelovanje i dati smjernice za provedbu programa pridruživanja u skladu s odredbama iz odjeljka III.8. u nastavku. Među prioritetima programa pridruživanja, prvenstveno bi trebalo raditi na sljedećim kratkoročnim reformama: · ustavna reforma Ponovni početak ustavne reforme uključivim i participativnim procesom, uključujući aktivno savjetovanje s civilnim društvom i, u skladu s preporukama Venecijanske komisije, zakonodavne korake prema izmjeni ustava, čime će se omogućiti decentralizacijska reforma i reforma sudstva, · izborna reforma Poduzimanje mjera za usklađivanje izbornog zakonodavstva ujednačavanjem i reformom financiranja političkih stranaka, uključujući državno financiranje. To bi trebalo pripremiti uključivim i participativnim procesom u skladu s preporukama OESS-a / Ureda za demokratske institucije i ljudska prava (ODIHR), GRECO-a i Venecijanske komisije, pri čemu će najveći prioritet biti preispitivanje zakona o lokalnim izborima s obzirom na lokalne izbore koji se planiraju za drugu polovinu 2015. · sprečavanje i suzbijanje korupcije Potrebno je pokazati ozbiljan napredak u borbi protiv korupcije, uključujući i provedbom sveobuhvatnog antikorupcijskog zakonskog paketa donesenog 14. listopada 2014. godine, počevši s uspostavom i osiguravanjem učinkovitog funkcioniranja Nacionalnog ureda za borbu protiv korupcije i Nacionalne agencije za sprečavanje korupcije, · reforma pravosuđa Potrebno je poduzeti daljnje korake u reformi pravosuđa, posebno donošenjem, u skladu s europskim standardima i uz blisko savjetovanje s Vijećem Europe / Venecijanskom komisijom, strategije reforme pravosuđa, uključujući i detaljan, sveobuhvatan plan provedbe, · reforma javne uprave početak sveobuhvatne reforme javne uprave, a posebno javnih službi i službi u tijelima lokalne samouprave, s naglaskom na europska načela javne uprave, uključujući dovršetak i donošenje nacrta zakona o reformi javne službe, · deregulacija smanjenje regulatornog opterećenja za poduzeća, a posebno MSP-ove, smanjenjem broja potrebnih dozvola i licenci, · reforma javne nabave Poboljšanje transparentnosti i konkurentnosti u javnoj nabavi. Sastavljanje popisa iznimaka iz područja javne nabave u skladu s direktivama EU-a o javnoj nabavi. Osiguravanje konkurentne nabave i pristupa informacijama o javnoj nabavi, osobito javnih poduzeća, · porezna reforma, uključujući povrat PDV-a Poduzimanje koraka kako bi se poboljšala učinkovitost porezne uprave, uključujući u vezi sa zahtjevima za povrat PDV-a, kako bi se osiguralo pravovremeno podmirenje svih priznatih zahtjeva za povrat PDV-a, uz izbjegavanje bilo kakvog oblika diskriminacije; · vanjska revizija Na temelju nedavne reforme, potrebno je nastaviti razvitak funkcije vanjske revizije kako bi se ojačao sustav uzajamnih provjera, · reforma energetskog sektora U skladu s trećim energetskim paketom, potrebno je ubrzano razdvojiti i restrukturirati Naftogaz, donijeti zakon o novom regulatornom tijelu za plin, električnu energiju i komunalne usluge te dostaviti nacrt zakona o tržištu plina i električne energije radi savjetovanja s EU-om. 2. Politički dijalog 2.1. Demokracija, vladavina prava, ljudska prava i temeljne slobode Stranke pristaju održavati dijalog i surađivati kako bi se ojačalo poštovanje demokratskih načela, vladavine prava i dobrog upravljanja, ljudskih prava i temeljnih sloboda, uključujući prava pripadnika nacionalnih manjina kako je utvrđeno temeljnim konvencijama UN-a i Vijeća Europe i povezanim protokolima. Takvim dijalogom i suradnjom obuhvaćena su sljedeća područja: i. jačanje stabilnosti, neovisnosti i učinkovitosti institucija koje jamče demokraciju i vladavinu prava, a posebno: · provođenje i dovršetak uključivog i transparentnog procesa ustavne reforme, uključujući aktivno savjetovanje s civilnim društvom i drugim dionicima, s ciljem daljnjeg razvoja ustavnog sustava učinkovitih uzajamnih provjera između državnih institucija i omogućavanja decentralizacijske reforme i reforme sudstva, uzimajući u obzir relevantne preporuke Venecijanske komisije, · jačanje funkcioniranja lokalne i regionalne samouprave te pravnog statusa službi u tijelima lokalne samouprave, uključujući putem decentralizacijske reforme kojom se na njih prebacuju znatne ovlasti i povezana dodijeljena financijska sredstava, u skladu s relevantnim standardima sadržanima u Europskoj povelji o lokalnoj samoupravi, · unapređenje i usklađivanje cjelokupnog izbornog zakonodavstva njegovim objedinjavanjem, poboljšanjem drugog zakonodavstva povezanog s izborima, posebno zakona o referendumima i o središnjoj izbornoj komisiji, te zakonodavstva o financiranju političkih stranaka (uključujući državno financiranje) putem uključivog i participativnog procesa, u skladu s preporukama OESS-a/ODIHR-a, Venecijanske komisije i GRECO-a, · usko surađivanje radi usklađivanja pravnog okvira ukrajinskih javnih službi s europskim načelima javne uprave i povećanja kapaciteta javne uprave u Ukrajini na temelju procjene koju će dati SIGMA, uključujući učinkovito upravljanje javnim financijama, učinkovitu borbu protiv korupcije i reformu javnih usluga, · pomoć pri osiguravanju potpunog ostvarenja mandata pravobranitelja, uključujući provedbu njegovih/njezinih aktivnosti u regijama te promicanje njegove/njezine suradnje s europskim institucijama i mrežama za ljudska prava. Načela koja se odnose na status nacionalnih institucija (Pariška načela)[4] bit će relevantna u odnosu na ovaj prioritet. ii. osiguravanje neovisnosti, nepristranosti, profesionalnosti i učinkovitosti pravosuđa, tužiteljstva te agencija za provedbu zakona, u kojima ne bi trebalo biti korupcije te koja ne bi trebala biti pod političkim ni bilo kojim drugim neopravdanim utjecajem: · poduzimanje dodatnih koraka za reformu pravosuđa, osobito donošenjem, u skladu s europskim standardima i uz blisko savjetovanje s Vijećem Europe / Venecijanskom komisijom, strategije reforme pravosuđa, uključujući detaljan, sveobuhvatan plan provedbe, posebno s ciljem: – provođenja ukrajinskog zakona „o kaznenom progonu” i poduzimanja svih nužnih organizacijskih i pravnih mjera kako bi se osigurala sukladnost djelatnosti kaznenog progona s europskim standardima, – osiguravanja učinkovitog funkcioniranja Visokog vijeća pravde, – donošenja i provedbe zakona o pravosudnom sustavu i statusu sudaca, · poduzimanje odgovarajućih mjera za reformu policije, uključujući izmjene Kaznenog zakona i drugih zakonodavnih akata koji su povezani s donošenjem okvirnog zakonodavstva o funkcioniranju policije, u bliskom savjetovanju s Vijećem Europe / Venecijanskom komisijom, uz poboljšano osposobljavanje sudaca, sudskih službenika i tužitelja, kao i pomoćnog osoblja i osoblja u agencijama za provedbu zakona, · učinkovita provedba i izvršenje građanskog, kaznenog, gospodarskog i upravnog zakona i njihovih odgovarajućih postupovnih zakona temelju europskih standarda, · pružanje potrebnih resursa za učinkovito provođenje zakona o kaznenom postupku i zakonodavstva o odvjetničkoj komori, · razvoj i provedba reforme sektora civilne sigurnosti utemeljene na vladavini prava, demokratskom upravljanju, odgovornosti i poštovanju ljudskih prava, uz pomoć i u potpunoj interakciji sa savjetodavnom misijom EU-a u Ukrajini, između ostalog razvijanjem pristupačnih, odgovornih, učinkovitih, transparentnih i profesionalnih policijskih snaga, uvođenjem pristupa policijskim aktivnostima temeljenog na pravima, policijskim aktivnostima koje se temelje na obavijesnim podacima te borbom protiv kriminala, uključujući kibernetički kriminal. iii. osiguravanje poštovanja ljudskih prava i temeljnih sloboda sveobuhvatnom suradnjom u području zaštite ljudskih prava i temeljnih sloboda, uključujući pojedinačne slučajeve i situacije povezane s međunarodnim pravnim instrumentima u pogledu ljudskih prava. Tom suradnjom obuhvaćeno je, među ostalim, sljedeće: · donošenje i provedba nacionalne strategije za ljudska prava i akcijskog plana za osiguravanje ujednačenosti ukrajinskih mjera za ispunjavanje njezinih međunarodnih obveza i političkih prioriteta u području ljudskih prava. (a) Promicanje primjene međunarodnih i regionalnih standarda ljudskih prava · rana primjena svih presuda Europskog suda za ljudska prava i promicanje razvoja sudske prakse Suda kao važnog izvora međunarodnog zakona o ljudskim pravima, uz potporu EU-a, kao i jačanje preventivnih i nadzornih funkcija državnog agenta kako bi Europski sud za ljudska prava mogao osigurati učinkovitu primjenu presuda tog suda, · provođenje preporuka Vijeća Europe koje se odnose na uvjete pritvora i medicinsku pomoć osobama u pritvoru, · promicanje svijesti o ljudskim pravima među sucima, tužiteljima i ostalim agencijama za provedbu zakona zajedničkim mjerama za poboljšanje osposobljavanja sudaca, tužitelja i službenika za provedbu zakona u području ljudskih prava, a posebno borbe protiv mučenja i ponižavajućeg postupanja, · daljnja provedba Konvencije UN-a o pravima osoba s invaliditetom i njezina Fakultativnog protokola, · osiguravanje potpune primjene zakonodavnog okvira za borbu protiv diskriminacije u svim područjima, uključujući provedbu zakona protiv diskriminacije i jačanje kapaciteta ombudsmana u skladu s izvješćima o napretku Akcijskog plana za liberalizaciju viznog režima. (b) Sloboda izražavanja, okupljanja i udruživanja Izražavanje: Promicanje pravnog i upravnog okvira potrebnog za ostvarivanje slobode izražavanja, s posebnim naglaskom na masovne medije i prava novinara, osobito: · suradnjom na razvoju i provedbi sustava javne radiodifuzije, uključujući razmjenom najboljih praksi, donošenjem zakonodavnog okvira i njegovom provedbom u skladu s europskim i međunarodnim standardima, · poduzimanjem daljnjih koraka za utvrđivanje jasnih pravila za uravnoteženi pristup medijima za konkurente na izborima, · · suradnjom s ciljem očuvanja potrebnih uvjeta u kojima novinari mogu raditi slobodno i biti zaštićeni od prijetnji ili stvarnog nasilja. To će uključivati razmjenu najboljih praksi koje agencije za provedbu zakona mogu primjenjivati za učinkovitu zaštitu novinara. · Okupljanje: · poduzimanje konkretnih mjera za donošenje i potpunu provedbu zakonodavstva za slobodu mirnog okupljanja u bliskoj suradnji s ukrajinskim civilnim društvom, OESS-om/ODIHR-om i Venecijanskom komisijom te u skladu s najboljim europskim praksama, · osnaživanje suradnje radi jačanja svijesti agencija za provedbu zakona i sudova u pogledu poštovanja prava na slobodu mirnog okupljanja, posebno razmjenom najboljih praksi, osposobljavanjem i suradnjom na provedbi pravila zakonodavstva. Udruživanje: osiguravanje povoljnih pravnih i institucionalnih uvjeta za institucije civilnog društva, osobito za promicanje uključivanja građana i njihova sudjelovanja u javnom procesu oblikovanja odluka: (c) Osiguravanje poštovanja prava pripadnika manjina · razmjena najboljih praksi povezanih s mjerama za zaštitu manjina od diskriminacije i isključenja u skladu s europskim i međunarodnim standardima, s ciljem razvijanja modernog pravnog okvira. Razvoj bliske suradnje između nadležnih tijela i predstavnika manjinskih skupina, · suradnja na razvoju mjera za suzbijanje porasta netolerancije i učestalosti zločina iz mržnje (zbog rasizma, homofobije, ksenofobije ili antisemitizma), (d) Suzbijanje mučenja i neljudskog te ponižavajućeg postupanja · daljnje povećanje napora kako bi se poboljšala pravna osnova i praksa u području pritvora, posebno s obzirom na administrativni pritvor i pritvor prije suđenja kako bi se učinkovito riješilo pitanje proizvoljnog pritvaranja, · poboljšanje uvjeta pritvora za sve zatvorenike, bilo da su u pritvoru prije suđenja ili nakon presude, kao i dok su pod pratnjom, s ciljem uklanjanja zlostavljanja i provedbe preporuka Odbora UN-a protiv mučenja i Europskog odbora za sprečavanje mučenja, · pružanje potrebnih resursa za djelotvornu provedbu nacionalnog preventivnog mehanizma protiv mučenja, · uspostavljanje učinkovitog mehanizma za pritužbe na postupanje službenika za provedbu zakona i njihove istrage koje provodi neovisno tijelo (Državni istražni ured). (e) Osiguravanje jednakog postupanja · razmjena najboljih praksi kako bi se osigurala jednakost muškaraca i žena u društvenom i gospodarskom životu te promicanje veće zastupljenosti žena u javnom životu i donošenju odluka, · borba protiv nasilja u obitelji podupiranjem jačanja zakonodavnog okvira i prakse tijela za provedbu zakona u pogledu nasilja u obitelji te podizanjem svijesti i osposobljavanjem, (f) Osiguravanje poštovanje prava djece · provedba mjera za zaštitu djece od svih oblika nasilja i rješavanje problema ugrožene djece i dječjeg siromaštva, uključujući mjere u okviru obveza prema Fakultativnom protokolu o prodaji djece, dječjoj prostituciji i dječjoj pornografiji kako bi se ojačala suradnja u području sprečavanja prodaje, krijumčarenja i iskorištavanja djece, · osiguravanje odgovarajućih resursa i jačanje uloge ombudsmana u poduzimanju potrebnih mjera i praćenju situacije, · razvoj standarda maloljetničkog pravosuđa u skladu s odgovarajućim međunarodnim standardima, (g) Osiguravanje poštovanja prava sindikata i temeljnih standarda rada · daljnje povećanje napora, uključujući razmjenom najboljih praksi, radi promicanja potpunog ostvarivanja prava sindikata i temeljnih standarda rada na temelju Konvencija Međunarodne organizacije rada te promicanje učinkovite uporabe kolektivnog pregovaranja. 2.2. Sprečavanje i suzbijanje korupcije · provedba odgovarajućih preporuka Skupine za borbu protiv korupcije Vijeća Europe (GRECO) i OECD-a, · osiguravanje prikladnog praćenja preporuka o borbi protiv korupcije navedenih u izvješćima o napretku u provedbi Akcijskog plana za liberalizaciju viznog režima, · sudjelovanje u sveobuhvatnom procesu reformi u borbi protiv korupcije s opipljivim rezultatima u sprečavanju i borbi protiv korupcije, s jasnim odgovornostima dodijeljenima specijaliziranim tijelima i dodijeljenim proračunom za provedbu pojedinih mjera, · osiguravanje provedbe zakona protiv korupcije donesenih 14. listopada 2014., posebno brza i učinkovita uspostava obiju agencija predviđenih u okviru zakonodavstva protiv korupcije i razvoj sveobuhvatnog plana provedbe Nacionalne strategije za borbu protiv korupcije za razdoblje od 2014. do 2017., · osiguravanje učinkovitog funkcioniranja Ureda za borbu protiv korupcije kao specijalizirane istražne agencije za borbu protiv korupcije s ciljem otkrivanja i istraživanja ozbiljnih kaznenih djela korupcije prije suđenja, · rad na sprečavanju i borbi protiv korupcije na svim razinama društva, posebno korupcije na visokoj razini, u tijelima za provedbu zakona, carini i poreznim sustavima te rad na transparentnosti financiranja razvojem etičkih kodeksa i specijalističkog osposobljavanja, · provedba zakonodavstva kojim se uvodi novi sustav pljenidbe i oduzimanja imovinske koristi ostvarene kaznenim djelom u skladu s europskim standardima, · osiguravanje transparentnosti u pogledu prijave imovine i provedba sustava za transparentnost i provjeru imovine političara i javnih službenika, · osiguravanje objave informacija o krajnjim korisnicima pravnih subjekata te o registriranim pravima na nepokretnu imovinu i njihovim terećenjima koje se nalaze u državnom registru prava na nepokretnu imovinu, · planiranje zaštite zviždača i osiguravanje odgovarajuće zaštite od nepovoljnih posljedica, · poduzimanje potrebnih koraka za sklapanje Sporazuma o suradnji s Eurojustom kako je parafiran 8. prosinca 2011. te Sporazuma o operativnoj suradnji s Europolom, · osiguravanje transparentnosti i odgovornosti na svim razinama stvaranjem uvjeta u kojima predstavnici civilnog društva i neovisnih medija mogu pratiti korupciju, · reforma pravila o financiranju političkih stranaka u skladu s preporukama GRECO-a te postupci ukidanja imuniteta zastupnika u parlamentu od kaznenih istraga. 2.3. Vanjska i sigurnosna politika Regionalna i međunarodna pitanja, suradnja na području vanjske i sigurnosne politike, neširenje oružja za masovno uništenje i razoružavanje, sprečavanja sukoba te upravljanje krizom i. Jačanje suradnje u području Zajedničke vanjske i sigurnosne politike (ZVSP): · savjetovanje i koordinacija u odnosu na mjere poduzete na bilateralnoj i multilateralnoj razini u okviru zajedničkih međunarodnih napora sa zajedničkim ciljem pronalaženja održivog političkog rješenja za situaciju u nekim regijama Donječke i Luganske oblasti u Ukrajini, uzrokovanu nezakonitim aktivnostima Ruske Federacije, · potpora radu posebne promatračke misije OESS-a, promatračke misije OESS-a i bilo koje druge misije OESS-a s ciljem potpore prekidu vatre i nadzora granice. ii. Daljnje jačanje konvergencije u regionalnim i međunarodnim pitanjima, sprečavanju sukoba i upravljanju krizom; zajednički rad na povećanju učinkovitosti multilateralnih institucija i konvencija kako bi se učvrstilo globalno upravljanje, poboljšala koordinacija u borbi protiv prijetnji sigurnosti i riješila razvojna pitanja: · povećanje intenziteta savjetovanja i koordinacije dostupnim diplomatskim i vojnim kanalima u pogledu rješavanja međunarodnih pitanja od zajedničkog interesa, uključujući posebno izazove zajedničkim načelima međunarodnog mira i sigurnosti, kako su uspostavljena Poveljom UN-a, OESS-ovim Helsinškim završnim aktom i drugim relevantnim multilateralnim dokumentima, a također imajući u vidu ukrajinsku praksu usklađivanja s izjavama EU-a u pogledu ZVSP-a i zajedničkim stajalištima, · nastavak dijaloga o provedbi Europske sigurnosne strategije, · nastavak redovnih konzultacije između EU-a i Ukrajine o upravljanju krizom, · nastavak prakse zajedničkog utvrđivanja prilika za sudjelovanje Ukrajine u trenutačnim i budućim operacijama zajedničke sigurnosne i obrambene politike (ZSOP), koje se temelje na dobrim iskustvima sudjelovanja Ukrajine u operacijama EU-a na Balkanu, kao i drugim operacijama EU-a (npr. Atalanta) · daljnja provedba „seviljskih” dogovora o savjetovanju i suradnji između EU-a i Ukrajine na operacijama upravljanja krizom koje vodi EU, uključujući daljnje sudjelovanje Ukrajine u odgovarajućim vježbama upravljanja krizom i aktivnostima osposobljavanja povezanima sa ZSOP-om , · povećanje interoperabilnosti, prema potrebi, između ukrajinskih mirovnih jedinica i snaga država članica EU-a s pomoću iskustva iz relevantnih operacija EU-a za upravljanje krizom u kojima je Ukrajina sudjelovala te uključivanjem jedinica oružanih snaga Ukrajine u stvaranje multinacionalnih taktičkih borbenih skupina EU-a, · Ukrajina i EU moraju povećati zajedničke napore unutar okvira 5+2 s ciljem postizanja održivog rješenja sukoba u Pridnjestrovlju u Republici Moldovi, · EU i Ukrajina nastavljaju suradnju s Republikom Moldovom u pograničnim pitanjima, osobito intervencijama koje financira EU, kao što je Misija EU-a u Moldovi i Ukrajini za pomoć na granicama (EUBAM), · nastavak savjetovanja o sankcijama koje je primijenio EU, · daljnje istraživanje konkretnih načina postizanja veće konvergencije u području vanjske i sigurnosne politike, · poduzimanje mjera za jačanje vojne suradnje i suradnje tehničke prirode između EU-a i Ukrajine, · poticanje i olakšavanje izravne suradnje na konkretnim aktivnostima koje su zajednički utvrdile obje strane između relevantnih ukrajinskih institucija, agencija ZVSP-a/ZSOP-a i tijela kao što su Europska obrambena agencija, Institut Europske unije za sigurnosne studije, Satelitski centar Europske unije i Europsko učilište za sigurnost i obranu. iii. Daljnji razvoj suradnje na rješavanju prijetnji zajedničkoj sigurnosti, uključujući borbu protiv terorizma, neširenje oružja za masovno uništenje i nezakonit izvoz oružja: · nastavak suradnje u području neširenja oružja za masovno uništenje, uključujući pitanja koja se odnose na nacionalnu provedbu relevantnih međunarodnih instrumenata, kao što su Konvencija o kemijskom oružju, Konvencija o biološkom i toksičnom oružju i Ugovor o neširenju nuklearnog oružja, te na sustave kontrole izvoza, · daljnje poboljšanje nacionalnog sustava kontrole izvoza, kontrole međunarodnih prijenosa robe povezane s oružjem za masovno uništenje, uključujući kontrolu krajnje uporabe robe s dvojnom namjenom u skladu s relevantnim propisima EU-a, daljnja suradnja na razvoju nacionalnih popisa robe s dvojnom namjenom, kontrola nematerijalnog prijenosa tehnologije, provedba sustava kontrole izvoza, uključujući prevenciju i sankcije za povrede zakonodavstva o kontroli izvoza te kontaktiranje s industrijom, · nastavak suradnje u borbi protiv nedozvoljenog prometa nuklearnim materijalima, · nastavak suradnje na postizanju ciljeva Globalnog partnerstva G7 u svim njegovim aspektima, · suradnja na poboljšanju standarda u području biozaštite i biosigurnosti u laboratorijima i drugim objektima te tijekom prijevoza opasnih bioloških agensa, posebno s obzirom na trenutačni dijalog o mogućoj suradnji u području biozaštite i biosigurnosti, · suradnja na poboljšanju sigurnosti aktivnosti u svemiru s pomoću mjera za izgradnju povjerenja, poput onih koje su predložene u EU-ovu nacrtu kodeksa ponašanja, · daljnja suradnja na izvozu oružja s obzirom na sadržaj i načela iz Zajedničkog stajališta Vijeća 2008/944/ZVSP o definiranju zajedničkih pravila kojima se uređuje kontrola izvoza vojne tehnologije i opreme te ratifikacijom i provedbom Ugovora o trgovini oružjem koji je donijela Opća skupština UN-a 2. travnja 2013. i koji je stupio na snagu 24. prosinca 2014., · daljnji razvoj suradnje u borbi protiv nezakonite trgovine malim i lakim oružjem te pripadajućim streljivom, · zajedničko rješavanje sigurnosnih prijetnji ukrajinskih zaliha starog streljiva, uključujući protupješačke mine, provedba projekta uklanjanja protupješačkih mina u skladu s odredbama Konvencije o zabrani uporabe, stvaranja zaliha, proizvodnje i prijenosa protupješačkih mina i o njihovom uništenju (Ottawska konvencija) iz 1997., uz financijsku pomoć EU-a. 2.4. Međunarodni kazneni sud · jačanje suradnje u promicanju mira i međunarodne pravde te borba protiv nekažnjavanja, uključujući ratifikaciju i provedbu Rimskog statuta Međunarodnog kaznenog suda (ICC) iz 1998. i s njim povezanih instrumenata. 3. Suradnja u području pravde, slobode i sigurnosti 3.1. Zaštita podataka · pomoć u jačanju ukrajinskog sustava zaštite osobnih podataka, · provedba zakonodavnog okvira i osiguravanje visoke razine zaštite osobnih podataka u skladu s europskim instrumentima i standardima, · jačanje kapaciteta tijela za zaštitu podataka (ombudsman) i nadziranje primjene standarda za zaštitu podataka u svim sektorima, posebno u odnosu na provedbu zakona. 3.2. Pravna suradnja · daljnje jačanje pravosudne suradnje u građanskim i trgovačkim stvarima pristupanjem multilateralnim konvencijama i njihovom provedbom, a posebno se to odnosi na konvencije Haške konferencije o međunarodnom privatnom pravu u području međunarodne pravne suradnje i sporova te zaštite djece, · daljnje jačanje pravosudne suradnje u kaznenim stvarima pristupanjem relevantnim konvencijama i njihovom provedbom, a posebno se to odnosi na konvencije Vijeća Europe, · poduzimanje potrebnih koraka za sklapanje Sporazuma o suradnji s Eurojustom parafiranog 8. prosinca 2011. 3.3. Suradnja u području upravljanja granicama, migracija i azila i. Upravljanje granicama · daljnje jačanje upravljanja granicama i održavanje visoke razine graničnih kontrola i nadzora granica te proširenje i unapređenje fiksne i mobilne infrastrukture za videonadzor, · poboljšanje učinkovitosti granične kontrole provođenjem zajedničkih graničnih provjera i graničnog nadzora, kao i operativnom razmjenom informacija na kontaktnim točkama, · daljnji razvoj i provedba zajedničke metodologije analize rizika te upravljanja obavještajnim podacima i tokom podataka te poboljšanje provedbe na temelju rezultata analize rizika, · povećanje međuagencijske suradnje i osiguravanje pristupa državne granične službe različitim bazama podataka koje sadrže statističke podatke, kao i Interpolovim bazama podataka, · težnja suradnji na integriranom upravljanju granicama, uključujući sveobuhvatnu podršku EU-a, koja će se zajednički definirati, · uz tehničku podršku EU-a, nastavak procesa obilježavanja ukrajinskih granica u skladu s međunarodnim standardima te, prema potrebi, u suradnji s nadležnim tijelima dotičnih susjednih zemalja, · jačanje i unapređenje suradnje u okviru postojećih radnih dogovora između ukrajinske granične službe i Frontexa, uključujući posebno analize i upravljanje rizikom, · u kontekstu kontinuirane suradnje Ukrajine s Republikom Moldovom u pogledu pograničnih pitanja, uključujući učinkovitu razmjenu podataka o tokovima robe i ljudi preko zajedničke granice, Ukrajina i Europska unija održat će svoju suradnju s Republikom Moldovom posebno trilateralnim razgovorima i uz tehničku podršku Misije EU-a za pomoć na granicama, koja će prilagoditi mandat Misije kako bi se u obzir uzele promjene potreba za tom suradnjom, · osiguravanje razvoja i provedbe nove generacije strategije integriranog upravljanja granicama od 2016. nadalje, · provedba logističkih strategija kako bi se osiguralo odgovarajuće korištenje infrastrukture, tehničke opreme, informatičkih sustava te financijskih i ljudskih resursa. ii. Migracije: · nastavak učinkovite provedbe sporazuma o ponovnom prihvatu između EU-a i Ukrajine i mjere za ponovnu integraciju ukrajinskih građana (dobrovoljno vraćanje ili ponovni prihvat), · provođenje praktičnih aktivnosti i mjera kojima će se općenito povećati učinkovitost i važnost sporazuma o ponovnom prihvatu, · osiguravanje financijskih i ljudskih resursa za državnu migracijsku službu kako bi mogla provoditi potrebne mjere i izvršavati zadatke unutar pravnog okvira za upravljanje migracijama, · razvoj dodatnih obrazaca i modula osposobljavanja te osposobljavanje dužnosnika na stranim jezicima, · jačanje međuagencijske suradnje u području migracija te razvoj i uspostava oblika i mehanizama suradnje u svim pitanjima povezanima s migracijama, · osiguravanje odgovarajuće infrastrukture (uključujući prihvatne centre) i jačanje nadležnih tijela kako bi se osiguralo učinkovito protjerivanje državljana trećih zemalja koji protuzakonito borave na državnom području Ukrajine ili preko njega prolaze, · osiguravanje poštovanja ljudskih prava u administrativnom pritvoru i razvoj okvira za integraciju. 3.4. Azil · praktična primjena Konvencije UN-a iz 1951. o statusu izbjeglica i, među ostalim, njezina Protokola iz 1967., uključujući pravo na traženje azila i poštovanje načela nevraćanja u matičnu zemlju, te Konvencije UN-a iz 2000. protiv transnacionalnog organiziranog kriminala s ciljem sprečavanja i borbe protiv organiziranih ili drugih kriminalnih aktivnosti, · osiguravanje učinkovite provedbe zakonodavstva o azilu, uključujući pružanje odgovarajuće infrastrukture (uključujući centre za privremeni smještaj) i poštovanje temeljnih prava tražitelja azila i korisnika međunarodne zaštite, · racionalizacija procesa odlučivanja u postupku za azil i jačanje kapaciteta nadležnih tijela, posebno u području postupaka za azil i prihvata tražitelja azila i korisnika međunarodne zaštite kako bi im se osigurao učinkovit pristup pravima, · osiguravanje učinkovitog pristupa postupcima i pravima tražitelja azila i korisnika međunarodne zaštite, uključujući usmeno prevođenje na graničnim prijelazima, objekte za prihvat i regionalne urede u kojima se provode postupci za azil, · osiguravanje stalne obuke stručnjaka u području azila i migracija, uključujući suce, vladine i upravne službenike, policiju, državnu graničnu službu, psihologe i socijalne radnike. 3.5. Policijska suradnja, organizirani kriminal i pranje novca i. Policijska suradnja: · jačanje međunarodne operativne policijske suradnje, uključujući uspostavljanje zajedničkih bilateralnih ili multilateralnih timova za, među ostalim, istrage te pojačanje prekogranične suradnje izvođenjem zajedničkih operacija. ii. Organizirani kriminal: · osiguravanje provedbe strategije i akcijskog plana za borbu protiv organiziranoga kriminala, uključujući djelotvornu koordinaciju relevantnih tijela, · jačanje zaštite svjedoka učinkovitom primjenom mehanizama predviđenih zakonodavstvom koje je na snazi, kao i odredaba o suradnji bivših članova zločinačkih skupina s tijelima za provedbu zakona, uključujući raspravljanje o tom pitanju u smislu utvrđivanja posebnih programa za potporu i nagrađivanje njihove suradnje. iii. Trgovina ljudima: · provedba državnog ciljanog socijalnog programa za borbu protiv trgovanja ljudima, uključujući učinkovitu koordinaciju između nadležnih tijela, · osiguravanje učinkovite zaštite žrtava trgovanja ljudima i jačanje postupovnih prava sustavom odredaba o mjerama opreza, · osiguravanje dovoljno proračunskih sredstava za pomoć kampanjama o prevenciji i drugim vrstama osvješćivanja te naprednim programima osposobljavanja za vladino osoblje, uključujući vodeće dužnosnike, · sprečavanje nezakonite trgovine, uključujući smanjenje potražnje, koja stimulira sve oblike iskorištavanja. iv. Rješavanje pitanja nedopuštenih droga: · ostvarivanje suradnje na donošenju i provedbi ukrajinske nacionalne strategije o drogama (do 2020.), i odgovarajućeg akcijskog plana koji se temelji na načelima iz strategije EU-a o drogama (2013. – 2020.), posebno na uravnoteženom pristupu smanjenju ponude i potražnje za nezakonitim drogama, · osiguravanje financijskih sredstava za mjere usmjerene na provedbu strategije državne politike o drogama, · osiguravanje provedbe relevantnih konvencija UN-a i Vijeća Europe, · osiguravanje učinkovite prevencije i rada na smanjivanju ponude i potražnje nedopuštenih droga te trgovine njima, · jačanje istraživanja ureda glavnog tužitelja osposobljavanjem policijskih službenika i tajnih agenata, · nastavak suradnje na razvoju znanstvene osnove i neovisnog sustava za praćenje droga te razmjena informacija o novim vrstama droga s Europskim centrom za praćenje droga i ovisnosti o drogama (EMCDDA), · razrada mogućnosti sudjelovanja Ukrajine u mreži za praćenje droga REITOX, koju organizira EMCDDA te razvoj odgovarajućih smjernica za uključivanje Ukrajine u mrežu za praćenje droga REITOX, · povećanje kapaciteta sustava za praćenje droga u Ukrajini kao neovisnog tijela u skladu sa zahtjevima EMCDDA-e; · ostvarivanje suradnje u području borbe protiv transnacionalnog organiziranog kriminala, uključujući borbu protiv trgovanja ljudima, borbu protiv droge, borbu protiv pranja novca i borbu protiv kibernetičkog kriminala promicanjem učinkovite unutarnje i vanjske koordinacije, suradnje, provođenja zajedničkih operacija, razmjene statističkih podataka i dijeljenja najboljih praksi. v. Pranje novca: · učinkovito sprečavanje i borba protiv pranja novca i financiranja terorizma, posebno: provedbom zakonodavstva EU-a u tim područjima, jačanjem suradnje s Radnom skupinom za financijske aktivnosti (FATF), Vijećem Europe, a posebno njegovim Odborom stručnjaka za ocjenu mjera protiv pranja novca i financiranja terorizma (MONEYVAL) i drugim relevantnim tijelima u državama članicama EU-a, · jačanje suradnje ukrajinske državne službe za financijski nadzor (SFMS) s financijsko-obavještajnim jedinicama (FIU) te, u tu svrhu, istraživanje mogućnosti povezivanja ukrajinskog SFMS-a s platformama za razmjenu informacija financijsko-obavještajnih jedinica EU-a (trenutačno FIU.net) s ciljem povećanja prekogranične razmjene informacija u borbi protiv pranja novca i financiranja terorizma. 3.6. Pojednostavljenje i liberalizacija viznog režima · osiguravanje potpune provedbe izmijenjenog sporazuma između Ukrajine i EU-a o pojednostavljenju izdavanja viza i sporazuma između Ukrajine i Europske zajednice o ponovnom prihvatu osoba, · poticanje država članica EU-a da koriste postojeće fleksibilne mjere na temelju pravne stečevine EU-a radi smanjenja ili ukidanja naknada za izdavanje vize u pojedinačnim slučajevima te poticanje izdavanja viza za višekratni ulazak s dugim rokom valjanosti u skladu s odredbama sporazuma o pojednostavljenju izdavanja viza koji je na snazi, · aktivno ostvarivanje dijaloga o vizama s ciljem uspostave bezviznog režima između EU-a i Ukrajine, na temelju akcijskog plana između EU-a i Ukrajine za liberalizaciju viznog režima, koji je predstavljen na sastanku na vrhu EU-a i Ukrajine od 22. studenoga 2010. te na temelju ukrajinskog nacionalnog plana za njegovu provedbu, koji je 22. travnja 2011. odobrio predsjednik Ukrajine. 3.7. Stanje u istočnoj Ukrajini i na Krimu · učinkovita provedba akcijskog plana za organizaciju granične kontrole na granici između Ukrajine i Rusije i na administrativnoj granici s Krimom, · s obzirom na trenutačni sukob, pojačanje mjera za izgradnju kapaciteta ukrajinskih vlasti na središnjoj i regionalnoj razini kako bi se (i.) ubrzala registracija prognanika i poboljšala koordinacija za brzo pružanje hitne i dugoročne pomoći za prognanike, (ii.) prilagodio pravni i regulatorni okvir koji se odnosi na prognanike, pristup humanitarnoj pomoći i pružanje pomoći i (iii.) osiguralo sprečavanje i zaštita ugroženih osoba koji su žrtve trgovanja ljudima, uključujući djecu. 4. Gospodarska suradnja Stranke surađuju kako bi Ukrajini pružile potporu u uspostavljanju potpuno funkcionalnog tržišnog gospodarstva i postupnom usklađivanju njezine politike s politikama EU-a u skladu s vodećim načelima makroekonomske stabilnosti, zdravih javnih financija, stabilnog financijskog sustava i održive bilance plaćanja, a to posebno uključuje: · razvoj ukrajinskih kapaciteta u makroekonomskim predviđanjima, među ostalim unapređenjem metodologije izrade scenarija razvoja, praćenjem gospodarskih procesa, poboljšanjem kvalitete analize čimbenika utjecaja i razmjenom najboljih praksi, · jačanje neovisnosti Narodne banke Ukrajine u skladu s najboljom praksom EU-a, uz potporu stručnjaka EU-a među kojima su i stručnjaci iz Europske središnje banke (ESB), · dijeljenje iskustva EU-a, uključujući ESB, o deviznom tečaju i politikama reguliranja i nadzora financijskog i bankarskog sektora te pružanje pomoći Ukrajini za razvoj i jačanje kompetencija u tim područjima, · jačanje održivosti javnih financija i upravljanja njima provedbom fiskalne reforme i reforme rashoda i poboljšanje postupka proračunskog planiranja, a posebno: – razmjenom informacija, iskustava i najbolje prakse i poduzimanjem drugih mjera s ciljem razvoja sustava za srednjoročne prognoze/planiranje i poboljšanja točnosti srednjoročnih makroekonomskih i proračunskih predviđanja, – razmjenom informacija, iskustava i najbolje prakse za pojednostavljenje i jačanje procesa proračunskog planiranja, provedbe i nadzora, razvojem proračuna temeljenog na programu i mogućim uvođenjem fiskalnih pravila, uključujući uvođenjem ograničenja broja proračunskih revizija, – uvođenjem mjera za poboljšanje porezne discipline i smanjenja broja poreznih prijevara, – povećanjem učinkovitosti porezne uprave, uključujući prilikom rješavanja zahtjeva za povrat PDV-a, – provedbom nacionalne strategije upravljanja javnim financijama i povezanog akcijskog plana koji je odobrila ukrajinska vlada u kolovozu 2013. sa zajedničkom potporom EU-a i programa OECD SIGMA, te izradom procjene javnih rashoda i financijske odgovornosti za 2015., koju će financirati Svjetska banka, – osiguravanjem održivog mirovinskog sustava, uključujući razmjenom najboljeg stručnog znanja iz EU-a i država članica EU-a o reformama mirovinskog sustava, – razmjenom informacija, iskustava o poboljšanju upravljanja javnim dugom i poboljšanjem upravljanja u tom području u skladu s najboljom praksom EU-a, uključujući izradu srednjoročne strategije upravljanja dugom, · smanjenje uključenosti države u određivanje cijena te uvođenje postupaka za puni povrat troškova u skladu s najboljim praksama EU-a, posebno prilagodba cijena komunalnih usluga uz istovremeni razvoj mreže socijalne sigurnosti za zaštitu najugroženijih od povećanja cijena, · daljnji razvoj otvorenih, konkurentnih i transparentnih pravila i postupaka za privatizaciju te njihova provedba u skladu s najboljim praksama EU-a, · jačanje korporativnog upravljanja, posebno u državnim poduzećima, uključujući restrukturiranje državnih poduzeća, jačanje upravljanja državnom imovinom i preispitivanje sustava državnih potpora. 5. Trgovina i pitanja povezana s trgovinom U skladu s potrebom da se nastavi proces reformi i modernizacije u skladu s međunarodnim obvezama Ukrajine, pravovremeno će se nastaviti odgovarajuće pripreme za provedbu glave IV. Sporazuma o pridruživanju, uz potporu EU-a, prema potrebi. S obzirom na te pripreme i potrebno poboljšanje poslovnog okruženja, ukrajinska nadležna tijela djelovat će u bliskoj suradnji s poslovnom zajednicom u cjelini. 5.1. Trgovina robom Stranke surađuju na pripremi pravovremene i pravilne odredaba o „Nacionalnom tretmanu i pristupu tržištu za robu” iz Sporazuma o pridruživanju, posebno zajedničkim savjetovanjem s ciljem: · razvoja mehanizma za određivanje ulazne cijene za nošenu odjeću i ostale rabljene predmete koji su razvrstani prema ukrajinskoj carinskoj oznaci 6309 00 00, · pravovremenog utvrđivanja provedbenih mehanizama kako bi stranke mogle primijeniti posebne mjere iz Sporazuma, uključujući: – zaštitne mjere za izvozne carine koje se primjenjuju u Ukrajini, – zaštitne mjere za putničke automobile koje se primjenjuju u Ukrajini, – upravljanje carinskim kvotama za određenu robu. 5.2. Tehnički propisi za industrijske proizvode, norme i postupci ocjene sukladnosti · razvoj ukrajinskog zakonodavstva o tehničkim propisima, normizaciji, ocjeni sukladnosti, nadzoru tržišta, mjeriteljstvu i akreditaciji u vezi s odredbama kojima se uređuje kretanje industrijskih proizvoda u skladu s pravnom stečevinom EU-a kako bi se postupno uklonile prepreke trgovini između stranaka, · uspostavljanje bilateralnog dijaloga o tehničkim propisima s ciljem promicanja i poticanja: – razmjene informacija i iskustava u svrhu poboljšanja kvalitete infrastrukture za tehničke propise, norme, ocjene sukladnosti, akreditacije i nadzor tržišta, – suradnje između organizacija za normizaciju, mjeriteljstvo, akreditaciju, ocjenu sukladnosti i nadzor tržišta, – razvoja kvalitetne infrastrukture za normizaciju, mjeriteljstvo, akreditaciju, ocjenu sukladnosti i nadzor tržišta, – sudjelovanja ukrajinskih organizacija u radu srodnih europskih organizacija, · poduzimanje mjera u skladu sa strategijom razvoja sustava tehničkih propisa do 2020. 5.3. Sanitarne i fitosanitarne mjere (SPS) Kako bi se ukrajinsko zakonodavstvo i praksa u području sanitarnih i fitosanitarnih mjera povezanih s hranom i hranom za životinje, zdravljem biljaka i životinja te dobrobiti približili zakonodavstvu i praksi Europske unije, EU će Ukrajini pružiti potporu, među ostalim, relevantnim instrumentima čiji je cilj provedba odgovarajućeg programa institucijske reforme i: · razvoj sveobuhvatne strategije za sigurnost hrane s ciljem provedbe reforme svih mjera navedenih u prilozima poglavlju o SPS-u Sporazuma o pridruživanju, · uvođenje prijedloga za ukrajinsko zakonodavstvo koje još treba uskladiti, · jačanje administrativnih kapaciteta u tim područjima: – preispitivanjem funkcija trenutačnih vladinih tijela nadležnih za pitanja sanitarnih i fitosanitarnih mjera s obzirom na zakonodavstvo EU-a, – osposobljavanjem stručnjaka u ukrajinskim tijelima nadležnima za pitanja SPS-a, posebno za provedbu usklađenog zakonodavstva, – usklađivanjem sigurnosti hrane, zdravlja životinja i fitosanitarnih laboratorija sa zahtjevima EU-a, · uspostavljanje sustava ranog upozoravanja za sigurnost hrane i hrane za životinje, te zdravlja životinja i biljaka, · potpora subjektima u poslovanju s hranom pri provedbi njihovih vlastitih kontrolnih sustava, · organizacija informativnih kampanja s relevantnim agencijama i nevladinim organizacijama o zahtjevima za pristup na tržište EU-a. 5.4. Trgovina uslugama, sloboda poslovnog nastana i ulaganja Nastavak učinkovitog dijaloga o trgovini uslugama u skladu s odredbama Sporazuma o pridruživanju. 5.5. Kretanja kapitala i plaćanja Nastavak učinkovitog dijaloga o kretanju kapitala i plaćanjima, posebno s obzirom na praćenje sukladnosti sa svim postojećim obvezama iz Sporazuma o pridruživanju. 5.6. Javna nabava Stranke posebnu pozornost posvećuju suradnji na poduzimanju sljedećih mjera: · unapređenje i jačanje suradnje, uključujući tehničku pomoć s ciljem poduzimanja odgovarajućih mjera, posebno kako bi se osiguralo da središnje vladino tijelo nadležno za gospodarsku politiku ima dovoljan administrativni kapacitet za ispunjavanje svojih zadaća povezanih s javnom nabavom, · osiguravanje da neovisno tijelo za reviziju (Protumonopolski odbor) ima dovoljan administrativni kapacitet za pružanje učinkovitih pravnih lijekova u skladu s direktivama 89/665 i 92/13, · početak pripreme sveobuhvatnog hodograma za javnu nabavu iz članka 152. Sporazuma o pridruživanju uz korištenje postojećih dogovora o tehničkoj pomoći, uključujući, prema potrebi, sastanke na stručnoj razini, · rad na daljnjem usklađivanju ukrajinskog zakonodavstva u području javne nabave s najnovijom pravnom stečevinom EU-a na temelju strategije javne nabave. 5.7. Tržišno natjecanje i. Državna potpora: Stranke surađuju na uspostavljanju učinkovitog sustava nadzora i praćenja državnih potpora u Ukrajini i provode odgovarajući program institucijske reforme. ii. Protumonopolna pitanja: Stranke će surađivati kako bi postigle sljedeće ciljeve: · povećanje transparentnosti i predvidljivosti politike tržišnog natjecanja u Ukrajini, uključujući objavu odluka tijela nadležnog za tržišno natjecanje u razumno kratkom roku nakon njihova donošenja te objavu načela koja se koriste tijekom provedbe i izvršenja zakona o tržišnom natjecanju, · promicanje konvergencije prava i prakse tržišnog natjecanja u Ukrajini s pravnom stečevinom EU-a, posebno u području pravila kontrole koncentracija te provedbe i izvršenja zakona o tržišnom natjecanju, · provedba odredaba iz poglavlja o tržišnom natjecanju Sporazuma o pridruživanju (dio o DCFTA-i). 5.8. Intelektualno vlasništvo Jačanje suradnje u području zaštite prava intelektualnog vlasništva razmjenom iskustava i organizacijom zajedničkih aktivnosti povezanih s pravom intelektualnog vlasništva te nastavljanje dijaloga o pitanjima prava intelektualnog vlasništva kako bi se postigli sljedeći ciljevi: · pravilna primjena standarda iz Direktive o provedbi 2004/48/EZ i Uredbe br. 608/2013 o carinskoj provedbi prava intelektualnog vlasništva, · poduzimanje učinkovitih mjera protiv krivotvorenja i piratstva te osiguravanje učinkovite primjene provedbenog zakonodavstva i sankcija za povredu prava intelektualnog vlasništva na temelju strategije provedbe prava intelektualnog vlasništva, · jačanje usklađenih i sveobuhvatnih kapaciteta za provedbu na razini javnih tijela (administrativnih, pravosudnih i operativnih), posebno povećanjem resursa za provedbu u Ministarstvu unutarnjih poslova za područje internetskog piratstva. 5.9. Carinski režim i olakšavanje trgovine Stranke provode strateški okvir za carinsku suradnju između EU-a i Ukrajine u skladu s hodogramom za razdoblje 2012. – 2014. kojim se definiraju konkretni prioriteti i aktivnosti. Stranke pridaju važnost sljedećim mjerama: i. Sigurni i protočni trgovinski putovi: · razvoj uzajamnog transparentnog trgovinskog okruženja, osiguravanje da se relevantnim zakonodavstvom i postupcima, kao i administrativnim i operativnim kapacitetima carinske uprave, ostvaruju ciljevi učinkovitog nadzora i načelno olakšava zakonita trgovina, osiguravajući pritom sigurnost i sprečavanje prijevare. Granična suradnja između EU-a i Ukrajine jedan je od pokazatelja razvoja carinskih odnosa jer neposredno utječe na trgovce, špeditere i putnike, · razvoj ukrajinskog sustava ovlaštenih gospodarskih subjekata radi olakšavanja trgovine i s mogućnošću međusobnog priznavanja; EU na zahtjev može pružiti odgovarajuću pomoć. ii. Upravljanje rizikom i borba protiv prijevara: · suradnja na primjeni modernih tehnika carinske kontrole utemeljenih posebno na selektivnoj kontroli temeljenoj na riziku, pojednostavljenim postupcima za puštanje robe u promet i kontrolama nakon carinjenja; međusobno upoznavanje sa sustavima upravljanja rizikom s obje strane može biti u obliku studijskih putovanja ili radionica, · istraživanje osnivanja međuagencijskih i međunarodnih mehanizama (uključujući internetske platforme) za razmjenu podataka, među ostalim o robi i vozilima, u skladu s relevantnim standardima zaštite podataka i propisima u okviru radne skupine uspostavljene između EU-a i istočnih susjeda, · jačanje dijaloga o borbi protiv prijevara kako bi se spriječila nezakonita trgovina, uključujući trošarinske proizvode, posebno cigarete, što bi moglo uključivati razmjenu praktičnih iskustava i organizaciju zajedničkih akcija. iii. Ulaganje u modernizaciju carina: · razrada i provedba sveobuhvatnog strateškog plana za carinsku upravu uz potporu EU-a na zahtjev Ukrajine, uključujući strukture, postupke, sredstva, informatičku potporu i provedbeni plan. Modernizirana carinska shema EU-a može se koristi kao referentni dokument, · daljnji razvoj ukrajinskog zakonodavstva o carini i njegovih provedbenih odredaba u skladu s međunarodnim instrumentima i normama primjenjivima u području carine i trgovine, uključujući i one koje su razvili EU, Svjetska carinska organizacija (WCO), WTO i UN, · suradnja na provedbi ažuriranog usklađenog sustava s ciljem donošenja kombinirane nomenklature i osiguravanja ispravnog i dosljednog razvrstavanja robe, · osiguravanje najviših standarda integriteta u carinskoj upravi, a posebno na granici, uz primjenu mjera kojima se odražavaju načela Deklaracije WCO-a iz Arushe, · suradnja na daljnjem razvoju postupaka i prakse carinskog vrednovanja kako bi postali transparentniji i učinkovitiji, uključujući razmjenom najboljih praksi u primjeni standarda WTO-a, · poduzimanje svih potrebnih koraka u nadležnosti stranaka kako bi se olakšalo buduće sudjelovanje Ukrajine u radnoj skupini EU-a i EFTA-e, Skupini za elektroničku carinu (ECG) te u Novom kompjuteriziranom provoznom sustavu (NCTS), · razrada, uz potporu EU-a na zahtjev Ukrajine, i provedba sveobuhvatnog strateškog plana za carinsku upravu, s ciljem usklađivanja ukrajinskog zakonodavstva o provozu, operativnih postupaka i informatičkog sustava s konvencijama EU-a/EFTA-e o zajedničkom provoznom postupku i pojednostavljenju formalnosti u trgovini robom, s ciljem osiguravanja budućeg članstva Ukrajine u tim konvencijama i sudjelovanja u zajedničkom sustavu provoza, pružanje odgovarajuće pomoći ili projekta bratimljenja (twinning) ukrajinskoj carinskoj upravi za primjenu zajedničkog sustava provoza i NCTS-a na inicijativu Ukrajine, · osiguravanje ad hoc sudjelovanja, uzimajući u obzir financijska ograničenja koja postoje u ukrajinskom zakonodavstvu, ukrajinskih carinskih stručnjaka u programu EU-a Carina 2020. (Uredba br. 1294/2013), za što su kao sljedeći korak potrebne promjene nacionalnog zakonodavstva, te sklapanje bilateralnog sporazuma o redovitom sudjelovanju u Programu nakon što Ukrajina dosegne dovoljnu razinu sukladnosti mjerodavnog zakonodavstva i administrativnih metoda onima u EU-u. iv. Pravila o podrijetlu: Stranke surađuju na pripremi za ispravne provedbe pravila o podrijetlu koja će se primjenjivati između stranaka, posebno: · pružanjem odgovarajuće pomoći ukrajinskom carinskom tijelu u obliku studijskih posjeta ili radionica o primjeni pravila o podrijetlu na inicijativu Ukrajine, · pružanjem potpore Ukrajini u pripremi sveobuhvatne analize budućeg pristupanja Paneuromediteranskoj konvenciji o pravilima o podrijetlu, na temelju koje će se proširenjem područja kumulacije stvoriti nove koristi za ukrajinske gospodarske subjekte, · prijenosom odgovornosti za izdavanje potvrda EUR 1 s ukrajinske gospodarske komore na ukrajinsko carinsko tijelo, · razvojem mehanizma kojim se osigurava učinkovita primjena pravila o podrijetlu na robu uvezenu iz privremeno okupiranog područja Krima, · razmjenom najbolje prakse između carinskih tijelima za dodjeljivanje statusa odobrenog izvoznika. 5.10. Trgovina i održiv razvoj Stranke će sudjelovati u dijalogu o pitanjima obuhvaćenima poglavljem o trgovini i održivom razvoju Sporazuma o pridruživanju. 5.11. Transparentnost propisa Stranke posebnu pozornost posvećuju suradnji u sljedećim područjima: · osiguravanje usklađenosti mjera opće primjene, uključujući unutarnje propise o provedbi regulatorne politike u područjima obuhvaćenima odredbama glave „Trgovina i pitanja povezana s trgovinom” Sporazuma o pridruživanju, sa zahtjevima načela transparentnosti, · uspostavljanje kontaktne točke i mehanizma za obradu zahtjeva bilo koje osobe na koju se to odnosi, povezanih s bilo kojom važećom ili predloženom mjerom opće primjene te za provedbu takvih mjera u praksi, čime se može utjecati na pitanja iz Sporazuma. 5.12. Suradnja u području trgovine i regulatorna suradnja Stranke posvećuju posebnu pozornost suradnji na daljnjem usklađivanju ukrajinskog zakonodavstva s aktima pravne stečevine EU-a u području: · oglašavanja prodaje na daljinu, · osiguravanja sigurnosti prehrambenih proizvoda i informiranja potrošača o svojstvima proizvoda, · provedbe programa proračunske potpore EU-a u sektoru uklanjanja tehničkih prepreka trgovini. 6. Suradnja u području energetike, uključujući nuklearna pitanja Na temelju trajne provedbe Memoranduma o razumijevanju između EU-a i Ukrajine za suradnju u području energetike, pripreme za provedbu pravne stečevine EU-a navedene u odgovarajućem prilogu Sporazumu o pridruživanju i obveza Ukrajine kao ugovorne stranke Ugovora o Energetskoj zajednici te u skladu s odgovarajućim multilateralnim sporazumima, stranke posvećuju posebnu pozornost suradnji na sljedećim koracima: 6.1. Integracija energetskih tržišta · donošenje nove energetske strategije i akcijskog plana za njezinu provedbu, · provedba trećeg energetskog paketa u skladu s obvezama iz Ugovora o Energetskoj zajednici, · jačanje kapaciteta i neovisnosti nacionalne komisije za regulaciju energetskog sustava i komunalnih usluga, · nastavak reforme tarifa za električnu energiju i cijena plina te osiguravanje potpunog plaćanja usluga opskrbe električnom energijom i plinom, · nastavak bliske suradnje s međunarodnim financijskim institucijama s ciljem potpune provedbe Zajedničke izjave s ulagačke konferencije o obnovi i modernizaciji ukrajinske mreže za transport plina od 23. ožujka 2009., a posebno vezano za reformu plinskog sektora i restrukturiranje državnog poduzeća Naftogaz, · učinkovita suradnja na provedbi studije izvedivosti o integraciji ujedinjenog energetskog sustava Ukrajine u Uniju srednjoeuropskih elektroenergetskih mreža u skladu sa zahtjevima Europske mreže operatora prijenosnih sustava za električnu energiju (ENTSO-E) te zajednička analiza troškova i koristi takve integracije u usporedbi s mogućim alternativama potpunom usklađivanju, · pružanje pomoći stručnjaka EU-a pri formiranju zakonodavstva potrebnog za ispunjavanje obveza Ukrajine u okviru Ugovora o Energetskoj zajednici. 6.2. Energetska sigurnost · donošenje i provedba mjera koje će biti navedene u vladinom akcijskom planu za nacionalne izvanredne situacije u području energetike, · provedba preporuka iz izvješća EU-a o ispitivanju opterećenja iz listopada 2014., · izrada nacrta i provedba odluke o strateškim zalihama nafte, · potpora Ukrajini u jačanju njezine energetske sigurnosti. 6.3. Energetska učinkovitost, obnovljiva energija i ekološki aspekti · provedba direktiva EU-a u području energetske učinkovitosti i obnovljivih izvora energije u okviru Ugovora o Energetskoj zajednici te odluka Vijeća ministara, · uspostavljanje i donošenje nacionalnog plana smanjenja emisija do kraja 2015. i suradnja na brzoj provedbi tog plana s ciljem ispunjavanja obveza koje proizlaze iz Ugovora o Energetskoj zajednici i odgovarajućih ciljeva EU-a. 6.4. Reforma sektora ugljena · provedba preporuka iz programa reforme sektora ugljena s ciljem postupnog ukidanja subvencija za državni rudarski sektor, koje znatno opterećuju državni proračun, uz istodobno poboljšanje standarda na području sigurnosti i zaštite okoliša i uzimanje socijalnih aspekata u obzir. 6.5. Nuklearna sigurnost Stranke nastavljaju suradnju u sljedećim područjima: · projekti koji se odnose na razgradnju nuklearne elektrane u Černobilu i plan provedbe zaštitnih mjera s ciljem uspostavljanja ekološki sigurnih uvjeta na toj lokaciji nakon nesreće u kojoj je uništen četvrti reaktor (u okviru međunarodnog fonda kojim upravlja Europska banka za obnovu i razvoj), · projekti u okviru Instrumenta za suradnju u području nuklearne sigurnosti kojima će se posebno podržati upravljanje regulatorima za nuklearnu energiju i zbrinjavanjem nuklearnog otpada, · provedba mjera u skladu s nacionalnim akcijskim planom utemeljenim na rezultatima izvješća o ispitivanjima opterećenja, koji je razvijen nakon ispitivanja opterećenja u ukrajinskim elektranama i kojim su obuhvaćene preporuke Skupine europskih regulatora za nuklearnu sigurnost (ENSREG). 7. Ostala sektorska pitanja 7.1. Unutarnja financijska kontrola u javnom sektoru te vanjska revizija i kontrola Stranke surađuju kako bi osigurale razvoj unutarnje financijske kontrole u javnom sektoru i vanjske revizije: · dodatnim poboljšanjem sustava unutarnje kontrole, uključujući funkcionalno neovisnu unutarnju reviziju, u državnim tijelima usklađivanjem s općeprihvaćenim međunarodnim standardima i metodologijama te najboljom praksom EU-a, · osiguravanjem da vrhovna revizijska institucija (Računovodstvena komora) primjenjuje međunarodno prihvaćene standarde vanjske revizije (Međunarodna organizacija vrhovnih revizijskih institucija), · osiguravanjem učinkovite suradnje s relevantnim institucijama i tijelima EU-a u slučaju kontrola i inspekcija na terenu povezanih s upravljanjem fondovima EU-a i nadzorom nad tim fondovima u skladu s relevantnim propisima i postupcima. 7.2. Oporezivanje Proširenje i jačanje suradnje usmjerene na poboljšanje i razvoj ukrajinskog poreznog sustava i administracije, na temelju međunarodnih standarda i standarda EU-a, uključujući pripremu za postupno usklađivanje sa strukturom oporezivanja kako je opisana u pravnoj stečevini EU-a i odgovarajućem prilogu Sporazuma o pridruživanju, a posebno: · poboljšanjem i pojednostavljenjem poreznog zakonodavstva, · poboljšanjem međunarodne porezne suradnje kako bi se unaprijedilo dobro upravljanje u području poreza kako je opisano u Sporazumu o pridruživanju. U odnosu na pošteno porezno nadmetanje, uzimajući u obzir načela Kodeksa ponašanja EU-a o oporezivanju poduzeća, · poboljšanjem kapaciteta porezne uprave, posebno kretanjem prema usmjerenijem sustavu za kontrolu poreza i revizije temeljenom na analizi rizika, · provedbom održivog i brzog rješavanja neriješenih povrata PDV-a, · poduzimanjem mjera za usklađivanje politika u suzbijanju i borbi protiv prijevara i krijumčarenja trošarinskih proizvoda. 7.3. Statistički podaci · pripreme za provedbu statističkog pregleda EZ-a kako je priložen Sporazumu o pridruživanju, · poboljšanje koordinacijske uloge ukrajinske državne statističke službe (SSSU) u nacionalnom statističkom sustavu njegovim prikladnim i izričitim odražavanjem u zakonodavstvu koje se odnosi na statistiku, sklapanjem Memoranduma o razumijevanju s najvažnijim proizvođačima službenih (državnih) statistika i uvođenjem pripreme usklađenog statističkog programa rada koji obuhvaća sve službene statistike, · jačanje profesionalne neovisnosti SSSU-a u skladu s Kodeksom prakse europske statistike, · usklađivanje ukrajinskog zakona o državnim statistikama s europskim zahtjevima u području osnivanja nacionalnog statističkog vijeća i provedbe Kodeksa prakse europske statistike, · poboljšanje širenja službenih (državnih) statistika, uključujući odgovarajuće metapodatke, svim korisnicima, uključujući vladu, civilno društvo, poduzeća, medije i ostale modernim i integriranim alatima za širenje informacija, posebno internetskim stranicama i pristupačnim bazama podataka itd., · poboljšanje kvalitete službenih (državnih) statistika u suradnji s drugim izrađivačima i korisnicima podataka; razvoj i provedba okvira za osiguravanje kvalitete, uključujući izradu i objavljivanje izvješća o kvaliteti. 7.4. Promet Stranke surađuju na pripremi provedbe pravne stečevine EU-a navedene u relevantnim prilozima Sporazumu o pridruživanju te Ukrajini pružaju potporu u tom procesu: i. Promet: · poboljšanje regulatornog približavanja nacionalnog zakonodavstva pravnoj stečevini EU-a u svim vrstama prometa i jačanje kapaciteta nacionalnih tijela za provedbu i primjenu zakonodavstva, · daljnja provedba ukrajinske nacionalne prometne strategije do 2020., · priprema i provedba reformi u prometnim podsektorima (željeznice, morski i unutarnji plovni putovi, cestovni i zračni promet), · poboljšanje kretanja putnika i robe te povećanje protočnosti prometnih tokova između Ukrajine, EU-a i trećih zemalja u regiji uklanjanjem prepreka (administrativnih, tehničkih, prekograničnih itd.), uključujući one koje se odnose na planiranje, provedbu, upravljanje i održavanje prometne infrastrukture, te pojednostavljenjem postupaka za međunarodnu trgovinu, · razvoj nacionalnog sustava oblikovanja modela toka prometa i programa za provedbu ukrajinske nacionalne (prioritetne) prometne mreže u skladu s infrastrukturom prometne mreže Istočnog partnerstva i razvojem niza zrelih projekata, · razvoju intermodalnih i multimodalnih usluga učinkovitim logističkim sustavom te omogućavanje rješenja koja se odnose na interoperabilnost različitih širina kolosijeka i drugih tehničkih standarda, · ažuriranje nacionalne strategije i programa za poboljšanje sigurnosti na cestama te nastavak provedbe mjera. ii. Zrakoplovstvo: · potpisivanje Sporazuma o zajedničkom zračnom prostoru tijekom 2015. i njegovo pravovremeno sklapanje, · provedba mjera s ciljem usklađivanja ukrajinskog zakonodavstva u području zrakoplovstva s pravnom stečevinom EU-a, · provedba zahtjeva i normi EU-a u području zrakoplovstva na temelju Sporazuma o zajedničkom zračnom prostoru nakon njegova potpisivanja u 2015. te jačanje administrativnih kapaciteta tijela nadležnih za zrakoplovstvo, · održavanje i daljnji razvoj suradnje s Europskom agencijom za sigurnost zračnog prometa (EASA) u području zrakoplovne sigurnosti, uključujući pitanja sukladnosti ukrajinskog sustava certifikacije plovidbenosti s odgovarajućim sustavom EU-a. 7.5. Okoliš i klimatske promjene Stranke surađuju na pripremi provedbe pravne stečevine EU-a navedene u relevantnim prilozima Sporazumu o pridruživanju te Ukrajini pružaju potporu u tom procesu: · Ukrajina provodi primarne ciljeve (strateške) nacionalne strategije zaštite okoliša za razdoblje do 2020. i nacionalnog akcijskog plana zaštite okoliša za razdoblje 2011. – 2015., · jačanje administrativnih kapaciteta na nacionalnoj, regionalnoj i lokalnoj razini, uključujući razvijanje učinkovitih kapaciteta za inspekciju i provedbu, · daljnji razvoj i provedba ukrajinskog zakonodavstva, strategija i planova za zaštitu okoliša, posebno u odnosu na procjenu utjecaja na okoliš, stratešku procjenu okoliša, pristup informacijama o okolišu i sudjelovanje javnosti, osobito s obzirom na Konvenciju iz Espooa i Aarhušku konvenciju, · zatvaranje zakonskih rupa u nacionalnom zakonodavstvu i razvoj nacionalnih instrumenata za provedbu u skladu s multilateralnim sporazumima u području zaštite okoliša koje su potpisali i ratificirali Ukrajina i EU, · jačanje dijaloga u okviru zajedničke radne skupine za klimatske promjene između EU-a i Ukrajine o doprinosu i potpisivanju novog globalnog sporazuma o klimatskim promjenama te o razvoju i provedbi politike za klimatske promjene, posebno sustavom trgovanja domaćim emisijama i akcijskim planom s dugoročnim mjerama za prilagodbu klimatskim promjenama i njihovo ublažavanje, · promicanje održivog razvoja i razvoja ekološki prihvatljivog gospodarstva, među ostalim provedbom mjera povezanih sa zbrinjavanjem otpada, zelenom javnom nabavom te uvođenjem načela i rješenja za učinkovito korištenje resursa, · razvoj mreže zaštićenih područja u Ukrajini, na temelju načela mreže NATURA 2000, · poboljšanje učinkovitosti mjera za zaštitu ozonskog omotača i okoliša smanjivanjem emisija fluoriranih stakleničkih plinova, · zajednički rad na provedbi planova za postizanje milenijskih razvojnih ciljeva u području vode i ciljeva integriranog upravljanja vodnim resursima, pri čemu se primjenjuje nacionalni politički dijalog u okviru Inicijative EU-a o vodi, što se olakšava usklađivanjem sa zakonodavstvom EU-a o vodi i njegovom provedbom, · promicanje provedbe Konvencije iz Bukurešta i njezinih protokola, uključujući suradnju s obalnim državama na provedbi Okvirne direktive o pomorskoj strategiji te zajednički rad sa strankama te konvencije na promicanju pristupanja Europske unije Konvenciji, · rad na uspostavljanju Europskog sustava razmjene informacija o okolišu u okviru Istočnog partnerstva, · nastavak bliske suradnje s Regionalnim ekološkim centrom za središnju i istočnu Europu, posebno rad na otvaranju ureda Regionalnog ekološkog centra u Ukrajini, među ostalim s ciljem podizanja ekološke svijesti i promicanja uloge civilnog društva u pitanjima okoliša. 7.6. Civilna zaštita Stranke surađuju kako bi podržale Ukrajinu u sljedećim ciljevima: · jačanje dijaloga i poboljšanje kapaciteta za prevenciju prirodnih katastrofa i katastrofa izazvanih ljudskim djelovanjem te pripremu za njih i odgovor na njih te provedba administrativnog dogovora o suradnji u području civilne zaštite između Ukrajine i Europske komisije izradom i provedbom dvogodišnjih planova, · napredak u razvoju procjene rizika od katastrofa za cijelu zemlju i izrada karata te proširenje europskih sustava ranog upozoravanja i alata za praćenje na Ukrajinu, · rad na razvoju strategije za smanjenje industrijskih rizika i sprečavanje nesreća izazvanih ljudskim djelovanjem te istraživanje mogućnosti financiranja njezine provedbe, · napredak u provedbi „Akcijskog okvira iz Hyoga: izgradnja otpornosti naroda i zajednica na katastrofe”. 7.7. Industrijska i poduzetnička politika Stranke razvijaju i jačaju suradnju u području industrijske i poduzetničke politike, poboljšavajući tako poslovno okruženje za sve gospodarske subjekte, s posebnim naglaskom na mala i srednja poduzeća (MSP-ovi). Stranke će surađivati na provedbi politika za mala i srednja poduzeća na temelju deset načela iz Akta o malom poduzetništvu za Europu i najboljih praksi EU-a te će održavati redoviti dijalog o industrijskoj i poduzetničkoj politici, a posebno će to obuhvaćati sljedeće mjere: · uspostavljanje bilateralnog dijaloga za MSP-ove uz predan angažman vlada i predstavnika poslovnih udruženja s ciljem razmjenjivanja najboljih praksi radi usklađivanja ukrajinskih politika sa zakonodavstvom EU-a, kao i za pojednostavljenje politika prilagođenih malim i srednjim poduzećima u novijem ukrajinskom zakonodavstvu primjenom načela „Počnimo od malih” i ispitivanjem utjecaja zakonodavstva na MSP-ove. U okviru dijaloga raspravljat će se i o sudjelovanju u programima EU-a. Uz to, u okviru Odbora za MSP-ove Istočnog partnerstva, stranke će: · surađivati kako bi osigurale provedbu preporuka iz prve ocjene zakona o malom poduzetništvu „Indeks politika za mala i srednja poduzeća: Zemlje Istočnog partnerstva 2012. – napredak u provedbi zakona o malom poduzetništvu za Europu”, koju je proveo OECD u suradnji s Europskom komisijom, Europskom zakladom za osposobljavanje i EBRD-om, · surađivati u drugom krugu ocjene zakona o malom poduzetništvu i koristiti postupak ocjenjivanja kao priliku za isticanje ključne uloge malih i srednjih poduzeća za poboljšanja poslovnog okruženja u Ukrajini, · nastaviti suradnju u okviru provedbe projekta ocjene zakona o malom poduzetništvu („II. faza strategijâ za konkurentnost MSP-ova iz Istočnog partnerstva”) radi poboljšanja poslovnog okruženja u Ukrajini;, · nastaviti suradnju u cilju olakšavanja sudjelovanja Ukrajine u Programu za konkurentnost poduzeća i MSP-ova (COSME). 7.8. Pravo trgovačkih društava, korporativno upravljanje, računovodstvo i revizija Stranke jačaju suradnju u svim područjima prava trgovačkih društava, korporativnog upravljanja, računovodstva i revizije razmjenom iskustava i informacija o najboljoj praksi te svojih trenutačnih regulatornih okvira, čime su posebno obuhvaćene sljedeće mjere: · pripreme za provedbu pravne stečevine EU-a navedene u odgovarajućim prilozima Sporazuma o pridruživanju postupnim približavanjem ukrajinskog zakonodavstva o pravu trgovačkih društava pravnoj stečevini EU-a o pravu trgovačkih društava, · razvoj administrativnih kapaciteta relevantnih državnih institucija, · poboljšanje funkcioniranja prava trgovačkih društava stalnim preispitivanjem, modernizacijom relevantnog zakonodavstva i njegovom primjenom, uključujući posebno zakon o dioničkim društvima, · pojednostavljenje pravila i postupaka registracije pravnih osoba, uključujući poduzeća, i fizičkih osoba, uključujući poduzetnike, kako bi mogle osnivati i likvidirati poduzeća, · daljnji razvoj politike korporativnog upravljanja i promicanje pridržavanja kodeksa korporativnog upravljanja u skladu s međunarodnim standardima te postupno usklađivanje s pravilima i preporukama EU-a u tom području, · uvođenje odgovarajućih međunarodnih revizijskih standarda na nacionalnoj razini, · promicanje primjene međunarodnih računovodstvenih standarda u svim trgovačkim društvima uvrštenima na burzu na nacionalnoj razini, posebno uvođenjem mehanizma za tu svrhu. 7.9. Financijske usluge Stranke: · pripremaju provedbu pravne stečevine EU-a u relevantnim područjima financijskih usluga kako je određeno u Sporazumu o pridruživanju postupnim i progresivnim usklađivanjem na temelju ažuriranog popisa zakonodavstva koje je trenutačno na snazi prije nego će se relevantni prilozi Sporazumu o pridruživanju moći službeno ažurirati, · surađuju kako bi se osigurala učinkovita provedba bonitetnog regulatornog okvira i nadzora istovjetnih onima koji postoje u EU-u za financijska tržišta i aktivnosti, · surađuju na poboljšanju administrativnog kapaciteta nadzornih tijela u skladu s relevantnim međunarodno priznatim standardima, · potiču suradnju između Ukrajine i nadzornika iz EU-a, posebno u vezi s razmjenom i otkrivanjem informacija, · razvijaju nacionalno zakonodavstvo o sprečavanju i borbi protiv pranja novca i financiranja terorizma, posebno provedbom standarda Projektne skupine za financijsko djelovanje (FATF), kao i relevantnog zakonodavstva EU-a o suzbijanju pranja novca i borbi protiv financiranja terorizma, · i dalje organiziraju zajedničke seminare, konferencije, osposobljavanja, radionice i studijske posjete s temama borbe protiv pranja novca i financiranja terorizma, a ukrajinski stručnjaci pozivaju se na relevantna događanja EU-a. 7.10. Informacijsko društvo Stranke surađuju na pripremi provedbe pravne stečevine EU-a navedene u relevantnim prilozima Sporazumu o pridruživanju te Ukrajini pružaju potporu u tom procesu, a posebno su time obuhvaćene sljedeće mjere: · daljnji rad Ukrajine na usklađivanju zakonodavstva u području elektroničkih komunikacija s pravnom stečevinom EU-a, · jačanje neovisnosti i upravnih kapaciteta nacionalnog regulatornog tijela u području komunikacija radi osiguravanja njegove sposobnosti poduzimanja primjerenih regulatornih mjera i provedbe vlastitih odluka i svih primjenjivih propisa te jamčenja poštenog tržišnog natjecanja na tržištima, · razvoj i provedba nacionalnih strategija informacijskog društva / digitalnog tržišta te izrada odgovarajućeg zakonodavstva, uključujući promicanje širokopojasnog pristupa, poboljšanje sigurnosti mreža i promicanje korištenja informacijskih i komunikacijskih tehnologija za rast i otvaranje radnih mjesta u gospodarstvu, u skladu s europskim normama. 7.11. Turizam Stranke će uspostaviti redovit dijalog o pitanjima obuhvaćenima poglavljem o turizmu u Sporazumu o pridruživanju. U okviru sudjelovanja Ukrajine u Programu za konkurentnost poduzeća i MSP-ova (COSME) provodit će se određene aktivnosti i u području turizma usmjeravanjem na poboljšanje konkurentnosti i održiv rast sektora. 7.12. Poljoprivreda i ruralni razvoj Stranke surađuju na pripremi provedbe pravne stečevine EU-a navedene u relevantnim prilozima Sporazumu o pridruživanju te Ukrajini pružaju potporu u tom procesu, posebno povećanjem intenziteta aktivnosti uspostavljenog dijaloga u području poljoprivrede, a osobito su obuhvaćene sljedeće mjere: · razvijanje i provedba novog akcijskog plana radi približavanja tog sektora politikama i zakonodavstvu EZ-a u području poljoprivredne politike i ruralnog razvoja, · olakšavanje razvoja otvorenog i transparentnog tržišta poljoprivrednog zemljišta kako bi se povećala produktivnost i stabilnost ulagačkog okruženja, · povećanje suradnje na znanstvenim studijama i razmjena najbolje prakse u korištenju biotehnologija u poljoprivredi, · osposobljavanje zaposlenika središnje i lokalne uprave u području novih modela politika ruralnog razvoja s ciljem daljnje provedbe programa za ruralne zajednice, · razmjena najboljih praksi za obnavljanje i očuvanje prirodnih resursa radi osiguravanja učinkovite, održive i visokokvalitetne poljoprivredne proizvodnje, · razmjena najboljih praksi za održivu poljoprivrednu proizvodnju obnovljivih izvora energije i njihovo korištenje, uključujući u poljoprivredi, · proučavanje iskustva EU-a u prijelazu na pružanje izravne potpore poljoprivrednim proizvođačima, · poboljšanje konkurentnosti poljoprivredne proizvodnje, uključujući suradnju na provedbi sustava kvalitete. 7.13. Ribarstvena i pomorska politika · jačanje suradnje i zajednički rad prema održivom ribarstvu na Crnome moru, u bilateralnim i multilateralnim okvirima na temelju ekološkog pristupa upravljanju ribarstvom, · povećanje znanstvene i tehničke suradnje u cilju osiguravanja kapaciteta za nadzor ribarstva te procjena stanja ribljih stokova i morskog okoliša, · promicanje integriranog pristupa pomorstvu i osiguravanje razmjene najboljih praksi u tom području jačanjem bilateralnog dijaloga i utvrđivanjem područja obostranog interesa i koristi za buduću suradnju na području Crnog mora u kontekstu integrirane pomorske politike EU-a (strategija plavog rasta). 7.14. Znanost, tehnologija i inovacije Stranke surađuju u sljedećim područjima: · jačanje suradnje u području istraživanja i inovacija, osobito učinkovitim pridruživanjem Ukrajine programu Obzor 2020. te mogućim pridruživanjem programu Euratom, njegovim nadopunjavanjem i jačanjem institucionalne potpore pridruživanju takvim programima kako bi se njegov učinak što više povećao, · osiguravanje razmjene najboljih praksi o organizaciji i provedbi istraživanja i inovacijskih politika te upravljanje i revizija povezanih programa i vodećih inicijativa, · potpora osnaživanju ukrajinskih kapaciteta u području istraživanja i inovacija, osobito poboljšanjem okvirnih uvjeta za olakšavanje stvaranja partnerstva u istraživačkoj industriji i tržišne upotrebe rezultata istraživanja, · aktivnija provedba odredaba Sporazuma o znanstvenoj i tehnološkoj suradnji između Ukrajine i EU-a. 7.15. Svemir Stranke će surađivati na pitanjima obuhvaćenima poglavljem o svemiru iz Sporazuma o pridruživanju, uključujući sudjelovanje u projektu proširenja EGNOS i okvirnom programu Obzor 2020. 7.16. Zaštita potrošača U cilju pripreme za provedbu pravne stečevine EU-a navedene u relevantnim prilozima Sporazumu o pridruživanju, stranke surađuju kako bi: · razmjenjivale informacije i pokrenule dijalog o zaštiti potrošača. Stranke mogu istražiti mogućnost nastavka suradnje na temama od zajedničkog interesa, · promicale jačanje položaja potrošača, · jačale administrativni kapacitet tijela za provedbu zaštite potrošača u Ukrajini, posebno osposobljavanjem i tehničkom pomoći u okviru programa TAIEX za ukrajinsku javnu upravu, uključujući sudstvo, zakonodavna tijela i organizacije civilnog društva za prenošenje zakonodavstva EU-a i njegovu kasniju provedbu i izvršenje. 7.17. Socijalna suradnja Stranke surađuju kako bi postigle sljedeće ciljeve: · priprema za provedbu pravne stečevine EU-a u područjima ravnopravnosti spolova, borbe protiv diskriminacije, zdravlja i sigurnosti na radu, zakona o radu i uvjeta rada kako je navedeno u relevantnim prilozima Sporazumu o pridruživanju, a posebno: – jačanje administrativnih i zakonodavnih kapaciteta u području zdravlja i sigurnosti na radu te zakona o radu, inspekcija rada, a posebno državnih nadležnih tijela koja se bave pitanjima zaštite sigurnosti i zdravlja na radu te javnih ustanova odgovornih za sigurnost na radu, – poboljšanje praktičnih mjera u području jednakosti spolova s ciljem smanjenja razlike u plaći među spolovima, kao i u području borbe protiv diskriminacije, – učenje na temelju najboljih praksi i iskustava iz učinkovite javne uprave u području zaštite zdravlja na radu, · razvoj strateškog pristupa zapošljavanju kako bi se osiguralo: – bolje usklađivanje vještina i poslova na ukrajinskom tržištu rada te njegova učinkovitost, – jačanje kapaciteta upravnih tijela zaduženih za politiku zapošljavanja, uključujući javne službe za zapošljavanje, – promicanje dostojanstvenog rada i pretvorba neformalnog sektora rada u formalni te provedba nacionalnih programa za dostojanstveni rad između Međunarodne organizacije rada i Ukrajine, – promicanje nediskriminacije i osiguravanje jednakih mogućnosti, posebno za osobe s invaliditetom, posebno u kontekstu zapošljavanja, · razmjena najboljih praksi radi povećanja učinkovitosti socijalne zaštite, s ciljem poboljšanja njezine društvene prikladnosti i financijske održivosti te znatnog smanjenja broja siromašnih i ugroženih osoba, · poticanje trostranog i dvostranog socijalnog dijaloga i izgradnje kapaciteta socijalnih partnera, uključujući u okviru TAIEX-a, · promicanje sklapanja sporazuma između Ukrajine i država članica EU-a o koordinaciji sustava socijalne sigurnosti za radnike s ukrajinskim državljanstvom koji su zakonito zaposleni u državama članicama EU-a, · razmjena najboljih praksi u pogledu pružanja socijalnih usluga s ciljem poticanja sinergija između javnog i privatnog sektora u tom sektoru u Ukrajini. 7.18. Javno zdravlje Stranke će surađivati u sljedećim područjima: · provedba reforme zdravstvenog sektora, · jačanje kapaciteta u području upravljanja zdravljem, posebno u području javnog zdravlja, · priprema provedbe pravne stečevine EU-a u području zdravlja, posebno one navedene u relevantnim prilozima Sporazumu o pridruživanju, uključujući područja duhana, krvi, tkiva, stanica i zaraznih bolesti, · prevencija nezaraznih bolesti zdravstvenim obrazovanjem i promicanjem zdravog načina života te aktivnostima koje se odnose na glavne odrednice zdravlja i zdravstvene probleme, kao što su zdravlje majke i djeteta, mentalno zdravlje, ovisnost o alkoholu, drogama i duhanu, kao i jačanjem sudjelovanja civilnog društva, · sprečavanje i kontrola zaraznih bolesti, posebno HIV-a/AIDS-a, tuberkuloze, spolno prenosivih bolesti te hepatitisa C i B mjerama koje uključuju suradnju s Europskim centrom za sprečavanje i kontrolu bolesti, · postupni razvoj političkog i regulatornog dijaloga o medicinskim proizvodima, · razmjena dokaza dobre prakse za postupanje s čimbenicima rizika kao što su konzumacija duhana i pasivno pušenje provedbom Okvirne konvencije o kontroli duhana, · izgradnja kapaciteta za borbu protiv prekograničnih prijetnji zdravlju provedbom Međunarodnih zdravstvenih propisa, uključujući razvoj planiranja pripravnosti i odgovora, kao i osposobljavanje, · sudjelovanje u mrežama EU-a povezanima s javnim zdravljem i radnim skupinama kao što su Skupina za istraživanje HIV-a/AIDS-a i Forum civilnog društva za HIV/AIDS, · uvođenje inovacija u javno zdravstvo te poticanje razvoja e-zdravstva. 7.19. Obrazovanje, osposobljavanje i mladi Stranke surađuju u sljedećim područjima: · potpora reforme i modernizacije visokog obrazovanja, posebno provedbom novog zakona o visokom obrazovanju s ciljem daljnjeg uključivanja u Europski prostor visokog obrazovanja, · zajednički rad i razmjene s ciljem osiguravanja kvalitete za promicanje provedbe međunarodnih mjerila za ocjenjivanje i praksi praćenja, razvoja autonomije sveučilišta i profesionalnog upravljanja visokim obrazovanjem, · podizanje svijesti i promicanje sudjelovanja Ukrajine u programima EU-a u području obrazovanja kao što su Erasmus+ i Marie Sklodowska Curie za osposobljavanje u području istraživanja i mobilnost, · rad na postizanju međusobnog priznavanja akademskih i stručnih kvalifikacija, diploma i potvrda o obrazovanju, · zajednički rad i razmjene s ciljem uvođenja nacionalnog kvalifikacijskog okvira u Ukrajini i njegovo daljnje usklađivanje s Europskim kvalifikacijskim okvirom, · zajednički rad i razmjene s ciljem pružanja potpore Ukrajini u postupku približavanja njezina sustava strukovnog osposobljavanja moderniziranim strukturama sustava strukovnog obrazovanja u EU-u koje se uvode u okviru Kopenhaškog procesa i instrumentima kao što su Europski kvalifikacijski okvir (EQF), Europski sustav bodova za strukovno obrazovanje i osposobljavanje (ECVET) i europski referentni okvir za osiguranje kvalitete strukovnog obrazovanja i osposobljavanja (EQARF), · jačanje dijaloga o sustavima općeg obrazovanja, obrazovanja na daljinu i cjeloživotnog učenja, · jačanje međunarodnih razmjena i suradnje u području neformalnog obrazovanja mladeži i mladih radnika kao sredstva za promicanje sudjelovanja mladih u demokratskom životu i na tržištu rada, kapaciteta organizacija mladih i dijaloga o politici koja se odnosi na mlade, među ostalim programima EU-a u području mladih, kao što je Erasmus+. 7.20. Kultura · stranke će promicati provedbu Konvencije UNESCO-a iz 2005. o zaštiti i promicanju raznolikosti kulturnih izričaja, · suradnja na razvoju uključive politike u području kulture u Ukrajini i na očuvanju i vrednovanju kulturne i prirodne baštine, · promicanje sudjelovanja ukrajinskih djelatnika iz područja kulture u programima kulturne suradnje te priprema sudjelovanja Ukrajine u programu EU-a Kreativna Europa, uključujući potprogram Kultura. 7.21. Sport i tjelesna aktivnost Stranke razmjenjuju informacije i dobre prakse o sljedećim temama: promicanje tjelesne aktivnosti korisne za zdravlje, nacionalni sustavi kompetencija i kvalifikacija u sektoru sporta, integracija skupina koje su u nepovoljnom položaju, borba protiv dopinga, borba protiv namještanja rezultata. 7.22. Suradnja civilnog društva Stranke će surađivati na upoznavanju institucija ukrajinskog civilnog društva, uključujući nacionalnu platformu Foruma civilnog društva Istočnog partnerstva u vezi s postupkom konsolidacije i dijaloga između socijalnih partnera u EU-u, s ciljem daljnjeg uključivanja civilnog društva u političke procese u Ukrajini. 7.23. Prekogranična i regionalna suradnja · provedba Memoranduma o razumijevanju za uspostavu dijaloga o regionalnoj politici i razvoj regionalne suradnje, · jačanje suradnje u okviru regionalnih i prekograničnih programa između Ukrajine i EU-a s ciljem smanjenja neravnoteže u razvoju između relevantnih regija te osiguravanje njihova blagostanja: – uspostavljanjem dugoročnih veza između socijalnih i gospodarskih subjekata s obje strane zajedničkih granica, čime se pridonosi poboljšanju konkurentnosti graničnih područja, – zajedničkim aktivnostima za promicanje socijalnog i gospodarskog razvoja u graničnim područjima te uključivanje takvih aktivnosti u oblikovanje dugoročnijih regionalnih politika, · smanjenje učinka granice kao fizičke prepreke: – uspostavljanjem bliskih kontakata između regionalnih i lokalnih tijela, – poboljšanjem učinkovitosti graničnih postupaka, uključujući daljnjim – poboljšanjem potrebne granične infrastrukture, · jačanje suradnje u okviru strategije EU-a za dunavsku regiju (EUSDR), uključujući sudjelovanje u političkom dijalogu i provedbu mjera i projekata relevantnih za Ukrajinu, u suradnji s državama članicama EU-a na koje se to odnosi. 7.24. Regionalni razvoj · provedba Memoranduma o razumijevanju za uspostavu dijaloga o regionalnoj politici i razvoj regionalne suradnje, · provedba državne strategije za regionalni razvoj do 2020., donesene 2014., · definicija okvira za regionalni razvoj donošenjem zakona o osnovama državne regionalne politike ili izmjenama zakonodavstva o regionalnom razvoju, · učinkovit mehanizam za koordinaciju, uključujući strukturirani postupak savjetovanja s dionicima regionalnog razvoja (na nacionalnoj i regionalnoj razini, uključujući civilno društvo), · potpuna transparentnost i nadzor proračuna za regionalni razvoj, uključujući državni fond za regionalni razvoj i subvencije. 7.25. Audiovizualna politika · priprema za provedbu pravne stečevine EU-a navedene u relevantnim prilozima Sporazumu o pridruživanju, posebno Direktive 2007/65/EZ od 11. prosinca 2007. o audiovizualnim medijskim uslugama kojom se izmjenjuje Direktiva Vijeća 89/552/EEZ o usklađivanju određenih odredaba utvrđenih zakonima i drugim propisima u državama članicama u odnosu na obavljanje djelatnosti televizijskog emitiranja, · priprema sudjelovanja Ukrajine u programu EU-a Kreativna Europa, uključujući suradnju između Ukrajine i EU-a u određenim dijelovima potprograma MEDIA. 7.26. Sudjelovanje u programima i agencijama Unije Stranke će surađivati na provedbi odredaba iz poglavlja XXVIII. glave V. Sporazuma o pridruživanju kojima se omogućuje sudjelovanje Ukrajine u programima Unije. 8. Odredbe o praćenju i izvješćivanju Odbor za pridruživanje ili druga odgovarajuća tijela ocijenit će napredak u provedbi programa pridruživanja, kao i buduće prioritete i sve potrebne prilagodbe programa pridruživanja. Odbor za pridruživanje sastajat će se redovito, najmanje jednom godišnje. Svaka strana može provesti vlastitu analizu napretka u provedbi programa pridruživanja neovisno o Odboru za pridruživanje. [1] SL L 161/1, 29.5.2014., str. 1 [2] SL L 278/1, 20.9.2014., str. 1. [3] SL L 289/1, 3.10.2014., str. 1. [4] Donesena Rezolucijom Opće skupštine 48/134 od 20. prosinca 1993.